EΚΘΕΣΗ ΤΗΣ ΕΠΙΤΡΟΠΗΣ ΣΤΟ ΣΥΜΒΟΥΛΙΟ, ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ, ΣΤΗΝ ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ ΚΑΙ ΣΤΗΝ ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ - Οι υποδομές της ΕΕ και το πρόβλημα των ηλεκτρονικών υπολογιστών όσον αφορά το Έτος 2000 - 1ο Τρίμηνο 1999

Πίνακας περιεχομένων

1 ΣΥΝΟΠΤΙΚΗ ΠΕΡΙΛΗΨΗ

2 ΕΙΣΑΓΩΓΗ

3 ΕΝΕΡΓΕΙΑ

3.1 Επισκόπηση

3.1.1 Διεθνείς δραστηριότητες στον τομέα της ενέργειας

3.2 Ηλεκτρισμός

3.3 Φυσικό αέριο

3.4 Πετρέλαιο και άνθρακας

4 ΜΕΤΑΦΟΡΕΣ

4.1 Αεροπλοΐα

4.1.1 Διεθνείς δραστηριότητες στον τομέα της αεροπλοΐας

4.1.2 Αεροπλοΐα της ΕΕ

4.2 Θαλάσσιες μεταφορές

4.2.1 Διεθνείς δραστηριότητες στον τομέα των θαλάσσιων μεταφορών

4.2.2 Θαλάσσιες μεταφορές στην ΕΕ

4.3 Σιδηροδρομικές μεταφορές

4.3.1 Επισκόπηση

4.3.2 Σιδηροδρομικές μεταφορές στην ΕΕ

4.4 Οδικές μεταφορές

5 ΤΗΛΕΠΙΚΟΙΝΩΝΙΕΣ

5.1 Επισκόπηση

5.2 Διεθνείς δραστηριότητες στον τομέα των τηλεπικοινωνιών

5.3 Τηλεπικοινωνίες στην ΕΕ

6 ΠΥΡΗΝΙΚΗ ΑΣΦΑΛΕΙΑ

6.1 Επισκόπηση

6.2 Διεθνείς δραστηριότητες σχετικά με την πυρηνική ασφάλεια

6.3 Πυρηνική ασφάλεια στην ΕΕ

6.4 Πυρηνική ασφάλεια στις χώρες της Κεντρικής και Ανατολικής Ευρώπης (ΧΚΑΕ) και στα Νέα ανεξάρτητα κράτη (ΝΑΚ)

7 ΟΙΚΟΝΟΜΙΑ

7.1 Επισκόπηση

7.2 Διεθνείς δραστηριότητες στον χρηματοοικονομικό τομέα

7.3 Χρηματοοικονομικός τομέας της ΕΕ

8 ΥΔΑΤΑ

9 ΕΣΩΤΕΡΙΚΕΣ ΔΡΑΣΤΗΡΙΟΤΗΤΕΣ ΤΗΣ ΕΠΙΤΡΟΠΗΣ

10 ΣΥΜΠΕΡΑΣΜΑΤΑ

11 ΠΑΡΑΡΤΗΜΑ

1 ΣΥΝΟΠΤΙΚΗ ΠΕΡΙΛΗΨΗ

Η κατανόηση της φύσης του προβλήματος του Έτους 2000 όσον αφορά τη χρήση των ηλεκτρονικών υπολογιστών σημείωσε συνεχή εξέλιξη κατά τα τελευταία χρόνια. Δεν πρόκειται απλά για πρόβλημα που αφορά τα συστήματα της Τεχνολογίας Πληροφοριών (ΤΠ), ούτε για πρόβλημα ως επί το πλείστον διαχείρισης, ούτε καν για γενικό επιχειρηματικό πρόβλημα, αλλά αφορά τις αλληλεξαρτήσεις. Αυτές οι αλληλεξαρτήσεις εμφανίζονται σε διάφορα επίπεδα, από τα οποία τα πλέον ουσιώδη είναι τα επίπεδα των βασικών υποδομών που παρέχουν τις θεμελιώδεις υπηρεσίες από τις οποίες εξαρτώνται τα πάντα.

Οι οργανισμοί, ολοκληρώνοντας τις δραστηριότητες προσαρμογής και ελέγχου για το Έτος 2000, στρέφουν τις προσπάθειές τους στον προγραμματισμό αντιμετώπισης εκτάκτων καταστάσεων. Κατά συνέπεια, το αντικείμενο του ενδιαφέροντός τους καθίσταται πολύ ευρύτερο από το εσωτερικό τους περιβάλλον και είναι υποχρεωμένοι να αξιολογήσουν τις συνέπειες εξωτερικών παραγόντων. Αναπόφευκτα, προκύπτουν ανησυχίες σχετικά με την ετοιμότητα των προμηθευτών θεμελιωδών υπηρεσιών, ειδικότερα σε τομείς όπως η ενέργεια, οι μεταφορές, οι τηλεπικοινωνίες, η οικονομία και τα ύδατα.

Οι πληροφορίες που παρουσιάζονται σε αυτή την έκθεση προορίζονται να αποτελέσουν μια ευρεία επισκόπηση των δραστηριοτήτων και των ζητημάτων που σχετίζονται με το Έτος 2000 σε κάθε έναν από αυτούς τους τομείς από την άποψη της ΕΕ και απευθύνονται στις εθνικές αρχές, τη βιομηχανία γενικότερα, τους φορείς υποδομών και το κοινό. Ένας; πλήρης κατάλογος ιστοθέσεων (websites) με πρόσθετες πληροφορίες επισυνάπτεται ως παράρτημα. Στην έκθεση έχουν συμβάλει οι αρμόδιες δημόσιες διοικήσεις, κανονιστικές αρχές και αρχές εποπτείας των κρατών μελών, καθώς και Ευρωπαϊκές και διεθνείς ενώσεις.

Αν και, όπως είναι φυσικό, η κατάσταση ποικίλει από τομέα σε τομέα και από χώρα σε χώρα, μια σειρά σημαντικών τάσεων ανακύπτει σήμερα σε ολόκληρο το φάσμα των τομέων καθώς και στο σύνολο της ΕΕ. Οι θετικές εξελίξεις είναι οι ακόλουθες:

· Οι κανονιστικές και εποπτικές αρχές εμπλέκονται όλο και περισσότερο στην παρακολούθηση και τον οικονομικό έλεγχο των τομέων που αφορούν τις ζωτικές υποδομές.

· Πραγματοποιούνται συντονιστικές προσπάθειες από τις τομεακές, εθνικές και διεθνείς ενώσεις.

· Διεξάγονται διμερείς και πολυμερείς δοκιμές, δοκιμές από άκρο σε άκρο (διατερματικές) και εθνικές δοκιμές.

· Προγραμματίζονται ή βρίσκονται σε εξέλιξη ενημερωτικές εκστρατείες για τη διατήρηση της εμπιστοσύνης του κοινού.

· Υπάρχουν διαθέσιμες περισσότερες πληροφορίες σχετικά με την πρόοδο, τα αποτελέσματα, τους κινδύνους και τα προγράμματα αντιμετώπισης εκτάκτων καταστάσεων.

· Όσοι προπορεύονται βοηθούν εκείνους που παρουσιάζουν ακόμη καθυστέρηση.

Ωστόσο, όλοι οι τομείς ανέφεραν ομόφωνα ότι οι μικρότερες επιχειρήσεις συνεχίζουν να σημειώνουν σημαντική καθυστέρηση σε σχέση με τις μεγάλες επιχειρήσεις όσον αφορά την αντιμετώπιση του προβλήματος της χιλιετηρίδας και ότι όλες οι επιχειρήσεις εξαρτώνται ακόμη σε μεγάλο βαθμό από τους προμηθευτές συστημάτων από τους οποίους αναμένουν να κοινοποιήσουν ακριβείς πληροφορίες όσον αφορά τη συμβατότητα των προϊόντων τους και να παράσχουν άμεσα συμβατές εκδόσεις αναβάθμισης.

Οι επιχειρήσεις και οι οργανισμοί σε ολόκληρη την ΕΕ αντιμετωπίζουν σθεναρά το πρόβλημα του Έτους 2000 και τα θετικά αποτελέσματα αρχίζουν πλέον να γίνονται αισθητά. Συνολικά αποτιμάται ότι ο κίνδυνος σημαντικής αποδιοργάνωσης των υποδομών της ΕΕ κατά τη μετάβαση στην επόμενη χιλιετία είναι περιορισμένος. Οποιαδήποτε προβλήματα προκύψουν θα είναι πιθανότατα τοπικά και θα αφορούν μικρότερους οργανισμούς. Επειδή αυτοί οι κίνδυνοι, παρά τη μικρή τους σημασία, συνεχίζουν να υφίστανται, πραγματοποιούνται προσπάθειες σε κάθε τομέα για την υλοποίηση διεξοδικών, ολοκληρωμένων προγραμμάτων αντιμετώπισης εκτάκτων καταστάσεων για το μετριασμό των κινδύνων.

Η διάταξη της έκθεσης περιλαμβάνει γενική επισκόπηση κάθε τομέα στο πλαίσιο του Έτους 2000, συνεχίζει με σύνοψη των δραστηριοτήτων που αναλαμβάνουν οι διεθνείς φορείς, συμπεριλαμβανομένων κατά περίπτωση των συγκεκριμένων τομεακών δραστηριοτήτων της Επιτροπής και ακολουθεί σκιαγράφηση της τρέχουσας κατάστασης στην ΕΕ. Παρέχεται επίσης σύντομη περίληψη της εσωτερικής κατάστασης στην Επιτροπή και των γενικότερων δραστηριοτήτων της Επιτροπής που σχετίζονται με το Έτος 2000.

Η Επιτροπή, με τη στενή συνεργασία και υποστήριξη των αρχών των κρατών μελών καθώς και διεθνών οργανισμών, μετά από σημαντική προσπάθεια συνεχίζει να ετοιμάζει τριμηνιαίες αναφορές για την πρόοδο της ΕΕ στην αντιμετώπιση του προβλήματος της χιλιετίας. Διάφορες διοικητικές δυσκολίες καθυστέρησαν τη δημοσίευση αυτής της αναφοράς για το πρώτο τρίμηνο του 1999 και την επακόλουθη ανταπόκριση της Επιτροπής στο αίτημα του Συμβουλίου και της Ευρωπαϊκής Βουλής να ενημερώνονται τακτικά για την κατάσταση σχετικά με τα προβλήματα του Έτους 2000 στην ΕΕ. Πάντως η υιοθέτηση της αναφοράς για τη δεύτερη τριμηνία του 1999 θα γίνει εντός του Νοεμβρίου. Η αναφορά για την τρίτη τριμηνία του 1999 προετοιμάζεται και θα υιοθετηθεί πριν το τέλος του 1999.

Κάθε αναφορά είναι πλήρης και περιέχει χρήσιμες πληροφορίες για την εξέλιξη του προβλήματος. Δεδομένου του διεθνούς χαρακτήρα του προβλήματος, είναι σημαντικό για την αγορά και τους πολίτες να είναι διαθέσιμες αυτές οι πληροφορίες σε όλες τις γλώσσες της ΕΕ.

2 ΕΙΣΑΓΩΓΗ

Συγκεντρώθηκαν πληροφορίες...

Οι πληροφορίες που παρουσιάζονται στην παρούσα έκθεση σχετικά με το πρόβλημα των ηλεκτρονικών υπολογιστών όσον αφορά το Έτος 2000 έχουν παρασχεθεί από τις αρμόδιες δημόσιες διοικήσεις, κανονιστικές αρχές και αρχές εποπτείας των κρατών μελών, καθώς και Ευρωπαϊκές και διεθνείς ενώσεις. Οι χώρες που συνέβαλαν πιο ουσιαστικά είναι το Βέλγιο, η Δανία, η Γερμανία, η Ελλάδα, η Ισπανία, η Γαλλία, η Ιταλία, το Λουξεμβούργο, η Ολλανδία, η Πορτογαλία, η Φινλανδία, η Σουηδία και το Ηνωμένο Βασίλειο. Τόσο η Ελβετία όσο και η Νορβηγία αναφέρθηκαν επίσης στην κατάστασή τους. Το χρονικό πλαίσιο για τις εκθέσεις ήταν τα μέσα Μαρτίου 1999.

...σχετικά με τις ζωτικές υποδομές των χωρών...

Στόχος της παρούσας έκθεσης είναι να αποτελέσει τρέχουσα επισκόπηση των προετοιμασιών των θεμελιωδών υποδομών για το Έτος 2000, προκειμένου να βοηθήσει τη βιομηχανία και το κοινό να αποκτήσουν μεγαλύτερη επίγνωση της κατάστασης στην ΕΕ. Η επιλογή των συγκεκριμένων υποδομών για τις οποίες δόθηκαν αναφορές συμφωνήθηκε έπειτα από διαβουλεύσεις με τα κράτη μέλη. Αναγνωρίζεται ότι άλλοι τομείς, όπως η υγεία και οι αλυσίδες εφοδιασμού τροφίμων, είναι επίσης σημαντικοί, ωστόσο η υγεία αποτελεί κυρίως εθνικό μέλημα και η παροχή μιας επισκόπησης των αλυσίδων εφοδιασμού τροφίμων στην ΕΕ δεν είναι δυνατή.

...ώστε να παρασχεθεί μια επισκόπηση των κυριότερων ζητημάτων και δραστηριοτήτων που αφορούν το Έτος 2000 στο πλαίσιο της ΕΕ

Στην παρούσα έκθεση παρουσιάζονται οι πληροφορίες τις οποίες παρείχαν οι αρχές των κρατών μελών και οι υπόλοιπες πηγές που αναφέρονται παραπάνω. Η έκθεση δεν αποτελεί συγκριτική αξιολόγηση ετοιμότητας των χωρών, αλλά περισσότερο μια ανάλυση των κυριότερων ζητημάτων και δραστηριοτήτων που αναλαμβάνονται στους τομείς των ζωτικών υποδομών, ειδικότερα στο πλαίσιο της ΕΕ. Ο ρόλος της Επιτροπής σε αυτό τον τομέα είναι να διευκολύνει την ανταλλαγή πληροφοριών και εμπειριών μεταξύ των χωρών και των οργανισμών της ΕΕ, εστιάζοντας στους τομείς όπου υπάρχει ενδεχόμενο διασυνοριακών επιπτώσεων. Οι ενδιαφερόμενες μεμονωμένες εταιρείες και αρχές κρατών μελών θα πρέπει να υλοποιήσουν τις απαραίτητες δράσεις ώστε να εξασφαλίσουν τη διατήρηση της επιχειρησιακής συνέχειας των θεμελιωδών υπηρεσιών κατά την αλλαγή της χιλιετίας.

Το 1998, η Επιτροπή αναφέρθηκε δύο φορές...

Σε όλη τη διάρκεια του 1998, το πρόβλημα του Έτους 2000 αποτέλεσε το αντικείμενο πολιτικής προσοχής υψηλού επιπέδου στην ΕΕ. Η ανακοίνωση της Επιτροπής σχετικά με το θέμα (COM(98)102), η οποία δημοσιεύτηκε το Φεβρουάριο του 1998, είχε ως στόχο να καθιερώσει μια κοινή αντίληψη του αντικειμένου, των πιθανών κινδύνων που σχετίζονται με το πρόβλημα και της ανάγκης ανάληψης της κατάλληλης δράσης για όλα τα κράτη μέλη.

...σε διάφορες πτυχές του ζητήματος

Αυτή η δράση συνεχίστηκε με μια έκθεση της Επιτροπής η οποία υποβλήθηκε στο Συμβούλιο της Βιέννης το Δεκέμβριο του 1998 σχετικά με τον Τρόπο αντιμετώπισης του προβλήματος των ηλεκτρονικών υπολογιστών όσον αφορά το Έτος 2000 από την ΕΕ (SEC(98)2100). Στόχος αυτής της έκθεσης ήταν να παράσχει μια επισκόπηση των προετοιμασιών των κρατών μελών και να εντοπίσει τους τομείς όπου η πρόοδος ίσως ήταν ανεπαρκής και όπου θα έπρεπε να αναληφθεί εντονότερη δράση. Αν και σημειώθηκε ουσιαστική πρόοδος κατά τη διάρκεια του 1998, όπου τόσο ο χρηματοοικονομικός όσο και ο τηλεπικοινωνιακός τομέας επέδειξαν σημαντική κινητικότητα, διατυπώθηκαν ανησυχίες για τις τοπικές δημόσιες διοικήσεις καθώς και για τους τομείς της ενέργειας και των μεταφορών. Αυτές οι ανησυχίες προέκυψαν κυρίως λόγω της έλλειψης των διαθέσιμων πληροφοριών σε αυτούς τους τομείς.

Το 1999, το πολιτικό ενδιαφέρον που δόθηκε στο ζήτημα εντάθηκε περαιτέρω. Το θέμα συνεχίζει να εμφανίζεται στην ημερήσια διάταξη των συνεδριάσεων υψηλού επιπέδου στο πλαίσιο της ΕΕ, συμπεριλαμβανομένων των Συμβουλίων τηλεπικοινωνιών και ενέργειας, καθώς και σε διεθνές επίπεδο σε φόρουμ όπως το G8.

Το 1999, η εστίαση στρέφεται προς τον προγραμματισμό αντιμετώπισης εκτάκτων καταστάσεων...

Κατά το πρώτο τρίμηνο αυτού του έτους, καθώς οι χώρες και οι οργανισμοί ολοκληρώνουν τις δραστηριότητες προσαρμογής, η εστίαση των προσπαθειών τους στρέφεται προς τον προγραμματισμό αντιμετώπισης εκτάκτων καταστάσεων. Σήμερα, αυτός ο προγραμματισμός λαμβάνει χώρα σε διάφορα επίπεδα. Μεμονωμένες επιχειρήσεις αναπτύσσουν προγράμματα ώστε να εξασφαλίσουν τη συνέχεια των δικών τους επιχειρησιακών λειτουργιών. Ορισμένοι τομείς βρίσκονται σε διαδικασία υλοποίησης πολύ λεπτομερέστερων προγραμμάτων αντιμετώπισης εκτάκτων καταστάσεων που καλύπτουν ολόκληρους τομείς. Αυτό είναι ιδιαίτερα εμφανές όσον αφορά τους τομείς της ενέργειας, των υδάτων, της αεροπορίας, των τηλεπικοινωνιών και της οικονομίας. Σε πολλές χώρες, κρατικές πρωτοβουλίες συντονίζουν τα προγράμματα υπηρεσιών επείγουσας ανάγκης σε τοπικό και εθνικό επίπεδο.

...και σε εξωτερικούς παράγοντες, ειδικότερα στις θεμελιώδεις υπηρεσίες

Καθώς οι οργανισμοί και οι τομείς επικεντρώνονται στον προγραμματισμό αντιμετώπισης εκτάκτων καταστάσεων, το ενδιαφέρον τους μεταφέρεται από το εσωτερικό περιβάλλον στο εξωτερικό και συγκεκριμένα στις θεμελιώδεις υπηρεσίες στις οποίες βασίζονται για να συνεχίσουν τις λειτουργίες τους. Η επιτροπή καταναλωτών, μια συμβουλευτική επιτροπή της Ευρωπαϊκής Επιτροπής, τόνισε, στη γνωμοδότησή της που εγκρίθηκε στις 24 Σεπτεμβρίου 1998, την ανάγκη για μεγαλύτερη ενημέρωση των καταναλωτών όσον αφορά την ετοιμότητα για το Έτος 2000. Αυτή η ανάγκη είναι κρίσιμη στο πλαίσιο των υπηρεσιών, όπως των τηλεπικοινωνιών, της παροχής ενέργειας και των μεταφορών, επειδή οι καταναλωτές εξαρτώνται αποκλειστικά από την ικανότητα των προμηθευτών υπηρεσιών να αντιμετωπίσουν τα ζητήματα που σχετίζονται με το Έτος 2000.

Η πρόσβαση σε αξιόπιστες και περιεκτικές πληροφορίες είναι κρίσιμη για όλους τους καταναλωτές

Η έκθεση παρέχει επίσης χρήσιμες υποδείξεις όσον αφορά την αφθονία των πρόσθετων πληροφοριών που είναι διαθέσιμες στις ιστοθέσεις στο Internet. Η πρόσβαση σε σαφείς, περιεκτικές πληροφορίες σχετικά με τις πιθανές επιπτώσεις και τα προγράμματα αντιμετώπισης εκτάκτων καταστάσεων είναι θεμελιώδης για τους καταναλωτές, ειδικότερα οι αποδείξεις 'συμβατότητας με το Έτος 2000' όσον αφορά τις υπηρεσίες και τα προϊόντα και οι καθησυχασμοί όσον αφορά την εξασφάλιση της ποιότητας και της συνέχειας. Αυτή η ανάγκη για πληροφορίες θα μπορούσε επίσης να καλυφθεί χρησιμοποιώντας 'καταλόγους ελέγχου' τους οποίους θα εκπονούν οι προμηθευτές υπηρεσιών για τους καταναλωτές και οι οποίοι θα μπορούσαν να τους βοηθήσουν να προσδιορίσουν τους μεμονωμένους κινδύνους και να παράσχουν οδηγίες σχετικά με τους πιθανούς τρόπους ελαχιστοποίησης αυτών των κινδύνων, καθώς και να παράσχουν συμβουλές σχετικά με τους πιθανούς τρόπους άμβλυνσης των επιπτώσεων σε περίπτωση οποιασδήποτε αποδιοργάνωσης. Το Internet παρέχει επίσης εύκολη πρόσβαση σε πληροφορίες σχετικά με τις πολυάριθμες τεχνικές λύσεις λογισμικού που είναι διαθέσιμες για να βοηθήσουν τις επιχειρήσεις να προσδιορίσουν τα πιθανά προβλήματα και να διευκολύνουν τις προσπάθειες προσαρμογής τους.

Η διάταξη της έκθεσης περιλαμβάνει γενική επισκόπηση κάθε τομέα στο πλαίσιο του Έτους 2000, συνεχίζει με σύνοψη των δραστηριοτήτων που αναλαμβάνουν οι διεθνείς φορείς, συμπεριλαμβανομένων των συγκεκριμένων τομεακών δραστηριοτήτων της Επιτροπής, όπου αρμόζουν, και ακολουθεί σκιαγράφηση της τρέχουσας κατάστασης στην ΕΕ. Παρέχεται επίσης μια σύντομη περίληψη της εσωτερικής κατάστασης στην Επιτροπή και των γενικότερων δραστηριοτήτων της Επιτροπής που σχετίζονται με το Έτος 2000.

3 ΕΝΕΡΓΕΙΑ

3.1 Επισκόπηση

Είναι αναγκαίο να εξασφαλιστεί η συνέχεια των ενεργειακών εφοδιασμών

Η παροχή ενέργειας είναι σαφώς μια ζωτική υπηρεσία για κάθε τομέα μιας οικονομίας και για την ευημερία των μελών της. Επιπλέον, επειδή στην ΕΕ η αλλαγή ημερομηνίας θα λάβει χώρα στο μέσο του χειμώνα, η ανάγκη και η ζήτηση ενέργειας θα είναι υψηλή, ειδικότερα στις βορειότερες χώρες. Η συνολική συνέχεια των ενεργειακών εφοδιασμών είναι ουσιώδης.

Οι διάφορες μορφές ενέργειας εξαρτώνται η μία από την άλλη και από άλλες υποδομές

Αυτό είναι ιδιαίτερα σημαντικό για την παροχή ηλεκτρικού ρεύματος το οποίο δεν αποθηκεύεται και όπου μια βλάβη στην τροφοδοσία θα μπορούσε να οδηγήσει σε βλάβες σε άλλους τομείς, συμπεριλαμβανομένων των τηλεπικοινωνιών και ορισμένων συστημάτων μεταφορών, του εξοπλισμού κτιρίων, όπως ανελκυστήρων και συστημάτων ελέγχου, του ευρέως φάσματος ηλεκτρολογικού εξοπλισμού, των εγκαταστάσεων κεντρικής θέρμανσης και του φωτισμού. Οι διακοπές άλλων πηγών ενέργειας και ειδικότερα του φυσικού αερίου, για τις οποίες οι πελάτες συνήθως δεν διαθέτουν μηχανισμούς αποθήκευσης, ενδέχεται να έχουν επίσης σοβαρές συνέπειες. Η αλληλεξάρτηση των μορφών ενέργειας είναι επίσης σημαντική. Η συμπίεση του φυσικού αερίου για μεταφορά και διανομή απαιτεί ηλεκτρικό ρεύμα, ενώ όλο και μεγαλύτερο τμήμα του ηλεκτρικού ρεύματος στην Κοινότητα παράγεται σήμερα με τη βοήθεια φυσικού αερίου. Κατά συνέπεια, είναι ουσιώδης η ακεραιότητα των αλληλένδετων μορφών ενέργειας, καθώς και η αξιοπιστία άλλων τομέων υποδομής, κυρίως των τηλεπικοινωνιών.

Υλοποιούνται αυστηρά προγράμματα για το Έτος 2000 από τις επιχειρήσεις ενέργειας...

Όπως σε όλους τους τομείς, η πρωταρχική ευθύνη για την αντιμετώπιση του προβλήματος του Έτους 2000 αφορά τις ίδιες τις εταιρείες και τις επιχειρήσεις κοινής ωφελείας για την παροχή ενέργειας, με εξαίρεση το ζήτημα του εξοπλισμού που υπάρχει μετά το μετρητή. Οι εταιρείες αυτού του τομέα υλοποιούν αυστηρά προγράμματα για το Έτος 2000 όσον αφορά τα συστήματα παροχής ενέργειας που διαθέτουν, καθώς και άλλα συστήματα όπως τις εσωτερικές τηλεπικοινωνίες, τα συστήματα ελέγχου, τον εξοπλισμό γραφείου, την προστασία, την ασφάλεια, ακόμη και τα χρηματοοικονομικά συστήματα, επειδή αυτά θα μπορούσαν επίσης να θέσουν σε κίνδυνο τη συνέχεια της παροχής ενέργειας. Τυπικά, τα προγράμματα για το Έτος 2000 του τομέα παροχής ενέργειας υπόκεινται σε εξωτερικούς ελέγχους.

...με πλήρη προγραμματισμό αντιμετώπισης εκτάκτων καταστάσεων για το χειρισμό των υπολειπόμενων κινδύνων

Παρά τις καλύτερές τους προσπάθειες, θα παραμείνει αναπόφευκτα ένας υπολειπόμενος κίνδυνος βλάβης ο οποίος θα αντιμετωπιστεί μέσω των προγραμμάτων αντιμετώπισης εκτάκτων καταστάσεων. Αυτά μπορούν να αναπτυχθούν σε συνεργασία με τις αρχές και συχνά περιλαμβάνουν την προσαρμογή των υφιστάμενων προγραμμάτων αντιμετώπισης εκτάκτων καταστάσεων που έχουν αναπτυχθεί για την αντιμετώπιση άλλων πιθανών επειγουσών αναγκών. Αυτά τα προγράμματα θα χρειαστεί να καλύπτουν όλα τα κύρια πιθανά ενδεχόμενα, συμπεριλαμβανομένων των εφεδρικών ενεργειακών εφοδιασμών για σημαντικούς πελάτες, των μέτρων για την αντιμετώπιση τυχόν ανεπάρκειας των θεμελιωδών εισροών ή υπηρεσιών, όπως καυσίμων που χρησιμοποιούνται ως πρώτη ύλη για τους σταθμούς παραγωγής ηλεκτρικής ενέργειας ή των επικοινωνιών και των μέτρων για το χειρισμό βλαβών σε στοιχεία κλειδιά του εξοπλισμού στις αλυσίδες εφοδιασμού των διαφόρων μορφών ενέργειας.

Οι εμπορικές δεσμεύσεις θα πρέπει να εκπληρωθούν...

Ένα άλλο χαρακτηριστικό του τομέα της ενέργειας είναι ότι λειτουργεί σε εμπορική βάση, όπου εμπορικές σχέσεις διέπουν τον ενεργειακό εφοδιασμό των καταναλωτών, αλλά και τους εφοδιασμούς σε εταιρείες παραγωγής ενέργειας, για παράδειγμα των καυσίμων που χρησιμοποιούνται ως πρώτη ύλη, και τις ανταλλαγές, κυρίως τις διασυνοριακές ανταλλαγές, μεταξύ των επιχειρήσεων παραγωγής ενέργειας. Η πρωταρχική ευθύνη για την εξασφάλιση της συνέχειας του εφοδιασμού σε αυτούς τους τομείς εμπίπτει επίσης στην αρμοδιότητα των ενδιαφερόμενων φορέων οι οποίοι πρέπει να λάβουν όλα τα απαραίτητα μέτρα για να εξασφαλίσουν ότι εκπληρώνονται οι δεσμεύσεις τους.

...και να εμπλακούν στενά οι εθνικές αρχές....

Δεδομένου του ζωτικού ρόλου του ενεργειακού εφοδιασμού, καθίσταται σαφές ότι πρέπει επίσης να εμπλακούν εκ του σύνεγγυς οι εθνικές αρχές στα προγράμματα του Έτους 2000 σε αυτό τον τομέα. Οι δραστηριότητές τους περιλαμβάνουν την διασφάλιση ότι οι εταιρείες παραγωγής ενέργειας θα προβούν σε όλες τις απαραίτητες δράσεις, μέσω ανεξάρτητων ελέγχων και άλλων τύπων παρακολούθησης, την παροχή μιας πλατφόρμας ή ενός φόρουμ για το συντονισμό των δραστηριοτήτων και την ανταλλαγή των καλύτερων πρακτικών, που μπορούν να λάβουν χώρα μεταξύ τομέων, την ανάπτυξη τομεακών προγραμμάτων αντιμετώπισης εκτάκτων καταστάσεων και την παροχή πληροφοριών στο κοινό σχετικά με την πρόοδο των προετοιμασιών.

3.1.1 Διεθνείς δραστηριότητες στον τομέα της ενέργειας

...όπου οι σχετικές βιομηχανικές ενώσεις θα διαδραματίζουν επίσης ένα ρόλο

Οι σχετικές βιομηχανικές ενώσεις διαδραματίζουν επίσης σημαντικό ρόλο στην ανταλλαγή πληροφοριών και το συντονισμό, και σε διεθνές επίπεδο, ειδικότερα για τις βιομηχανίες δικτύων ηλεκτρικού ρεύματος και φυσικού αερίου. Η Ευρωπαϊκή Επιτροπή διαδραματίζει ένα ρόλο και σε αυτό το επίπεδο, επειδή αποτελεί ένα φόρουμ όπου τα κράτη μέλη μπορούν να ανταλλάξουν πληροφορίες και να συντονίσουν τις δραστηριότητές τους, εστιάζοντας σε τομείς με σημαντικά διασυνοριακά αποτελέσματα, όπως το ηλεκτρικό ρεύμα και το φυσικό αέριο.

Η ένωση βιομηχανιών UNIPEDE/EURELECTRIC η οποία προσφέρει τακτική ανταλλαγή πληροφοριών μεταξύ των Ευρωπαϊκών μελών της, προσέφερε τις πληροφορίες που παρείχαν οι δημόσιες διοικήσεις των κρατών μελών σε αυτή την έκθεση. Η EUROGAS διαδραματίζει παρόμοιο ρόλο στον τομέα της παροχής φυσικού αερίου.

Οι ροές ενέργειας μεταξύ των επιχειρήσεων κοινής ωφελείας και των χωρών θα πρέπει να συντονιστούν...

Ένα σημαντικό ζήτημα σε αυτόν τον τομέα είναι η ανταλλαγή ηλεκτρικού ρεύματος μεταξύ επιχειρήσεων κοινής ωφελείας και χωρών. Αυτές οι ροές μπορεί να αποτελούνται από τακτικό εμπόριο προς μια συγκεκριμένη κατεύθυνση ή από πιο αυξομειούμενες ροές οι οποίες εξαρτώνται από βραχυχρόνια χαρακτηριστικά που αφορούν την οικονομία και το φορτίο. Στην ΕΕ αυτές οι ανταλλαγές συντονίζονται στο πλαίσιο της UCPTE (Union pour la Coordination des Producteurs et Transporteurs d'Ιlectricitι - Ένωση για το συντονισμό των παραγωγών και των μεταφορέων ηλεκτρικής ενέργειας) και της Nordic System (NORDEL). Η UCPTE πρότεινε την έγκριση μιας "πολιτικής ελαχίστου φορτίου" για την περίοδο μετάβασης και την αύξηση των αποθεμάτων παραγωγής. Ουσιαστικά, οι ανταλλαγές θα μειωθούν στο ελάχιστο, σύμφωνα με τις συμβατικές υποχρεώσεις, όπου κάθε χώρα θα είναι έτοιμη να ικανοποιήσει τη δική της ζήτηση. Οι διασυνδέσεις θα παραμείνουν σε ισχύ ώστε να επιτρέψουν την αμοιβαία υποστήριξη αν αυτή απαιτηθεί.

...με αμοιβαία κατανόηση και συμφωνία όσον αφορά τα προγράμματα για την περίοδο μετάβασης

Για όλες τις διασυνδέσεις αυτού του τύπου, κυρίως εκείνες μεταξύ των προμηθευτών και των παραγωγών κρίσιμων καυσίμων, μεταξύ των επιχειρήσεων κοινής ωφελείας για την παραγωγή ηλεκτρικού ρεύματος, (τόσο οριζόντιες όσο και κάθετες συνδέσεις) και μεταξύ των προμηθευτών και των πολύ μεγάλων πελατών, συμπεριλαμβανομένων των αυτοπαραγωγών, έχει ζωτική σημασία η ύπαρξη αμοιβαίας κατανόησης και συμφωνίας όσον αφορά τα προγράμματα και τις διαδικασίες για την περίοδο αλλαγής ημερομηνίας, συμπεριλαμβανομένων οποιωνδήποτε συνδέσεων με χώρες που δεν ανήκουν στην ΕΕ.

3.2 Ηλεκτρισμός

Οι περισσότερες επιχειρήσεις ηλεκτρισμού της ΕΕ σχεδιάζουν να έχουν προσαρμοστεί πριν το τέλος του 1999

Όλες οι χώρες της ΕΕ διαθέτουν προγράμματα για το Έτος 2000 στον τομέα του ηλεκτρισμού, τα οποία βρίσκονται σε λειτουργία εδώ και αρκετό καιρό και οι εταιρείες προσδοκούν ότι τα περισσότερα από τα συστήματά τους θα έχουν προσαρμοστεί πριν το τέταρτο τρίμηνο του 1999.

Για να συνεχιστεί η κάλυψη της ζήτησης....

Πρόκειται για τεράστια πρόκληση. Ολόκληρη η αλυσίδα παροχής ηλεκτρικού ρεύματος πρέπει να εξασφαλιστεί όσο το περισσότερο δυνατό, από την παροχή καυσίμων που χρησιμοποιούνται για την παραγωγή ηλεκτρισμού έως το μετρητή του καταναλωτή. Επειδή δεν είναι δυνατή η αποθήκευση του ηλεκτρικού ρεύματος, η ζήτηση θα πρέπει να ικανοποιείται σε σύντομη έως και άμεση βάση. Αυτό απαιτεί τη λειτουργία του κατάλληλου σταθμού παραγωγής ενέργειας κατά την κρίσιμη στιγμή, έχοντας επίσης έτοιμη άμεση εφεδρική ισχύ (εφεδρικές μονάδες σε λειτουργία) σε περίπτωση βλάβης στο σταθμό. Τα υδροηλεκτρικά εργοστάσια και οι υδροαντλητικοί σταθμοί, που μπορούν να λειτουργούν αυτόνομα και επίσης να παράγουν ενέργεια σε πολύ σύντομο χρόνο, είναι επίσης ιδιαίτερα χρήσιμα από αυτή την άποψη.

...έκτακτα αποθέματα καυσίμων, εναλλακτικές πηγές ενέργειας και πρόσθετες υπηρεσίες επικοινωνιών

Ως προετοιμασία για μια πιθανή αποδιοργάνωση του εφοδιασμού καυσίμων, τα αποθέματα θα αυξηθούν εκεί όπου δεν είναι ήδη επαρκή, ειδικότερα όσον αφορά την παραγωγή που χρησιμοποιεί ως πρώτη ύλη τον άνθρακα και το πετρέλαιο (το καύσιμο πυρηνικών αντιδραστήρων αλλάζεται μόνο περιοδικά). Όσον αφορά την παραγωγή που χρησιμοποιεί ως πρώτη ύλη το φυσικό αέριο, ο ρόλος του προμηθευτή φυσικού αερίου είναι κρίσιμος, αν και ορισμένοι σταθμοί παραγωγής χρησιμοποιούν διπλή ή ακόμη και τριπλή πρώτη ύλη (πετρέλαιο/φυσικό αέριο/άνθρακα), ένα σημαντικό θέμα αν δεν διατηρηθεί η συνέχεια της παροχής φυσικού αερίου. Ένα άλλο πρόβλημα θα μπορούσε να είναι η βλάβη σε έναν μεγάλο καταναλωτή η οποία θα μπορούσε να προκαλέσει ξαφνική πτώση του φορτίου, με αποτέλεσμα να απαιτείται άμεση αντίδραση από το κέντρο ελέγχου του δικτύου/το κέντρο κατανομής φορτίου. Τα συστήματα μεταφοράς και διανομής πρέπει επίσης να εξασφαλιστούν και να είναι σε θέση να αντιμετωπίσουν πιθανές απρόβλεπτες αλλαγές της παροχής και της ζήτησης. Οι επαρκείς επικοινωνίες μεταξύ όλων των στοιχείων κλειδιών είναι επίσης σαφώς ζωτικές και ορισμένες επιχειρήσεις έχουν εγκαταστήσει επιπλέον υπηρεσίες για τη διαχείριση του δικτύου σε περίπτωση απώλειας των δικτύων τηλεπικοινωνιών.

Μικρή πιθανότητα τοπικών βλαβών μικρής σημασίας...

Έχει αναγνωριστεί ότι ίσως υπάρχουν κίνδυνοι τοπικών βλαβών σε μεμονωμένες μικρότερες εγκαταστάσεις παραγωγής ή διανομής. Ωστόσο, τα προβλήματα αυτού του τύπου μπορούν να αποτελέσουν το αντικείμενο κανονικού χειρισμού έτσι ώστε να είναι απίθανο να προκαλέσουν σημαντική παρενόχληση στους καταναλωτές ηλεκτρικού ρεύματος. Η γενική σύσταση του τομέα είναι ότι "κάθε καταναλωτής ηλεκτρικού ρεύματος θα πρέπει να λάβει μέτρα κατά των διακοπών ηλεκτρικού όπως θα έκανε υπό φυσιολογικές συνθήκες."

...αλλά δεν αναμένονται σημαντικές διαταραχές

Ενώ οι προκλήσεις αυτού του τομέα είναι αξιοσημείωτες, η βιομηχανία παροχής ηλεκτρικού ρεύματος έχει εργαστεί πολύ σκληρά ώστε να αντεπεξέλθει σε αυτές, σε συνεργασία με τις δημόσιες αρχές και μέσω διαφόρων διεθνών ενώσεων και γενικά υπάρχει η προσδοκία ότι, εφόσον επιτευχθεί το πλήρες φάσμα των μέτρων, δεν θα πρέπει να υπάρξουν σημαντικές βλάβες στην παροχή.

3.3 Φυσικό αέριο

Σημαντική διαφορά στον τομέα του φυσικού αερίου στην ΕΕ - εξάρτηση από ξένους προμηθευτές

Η παροχή φυσικού αερίου παρουσιάζει κάποιες ομοιότητες με εκείνη του ηλεκτρικού ρεύματος αλλά και μεγάλες διαφορές, συνεπώς αποτελεί σημαντική μορφή ενέργειας όσον αφορά το πρόβλημα του Έτους 2000. Όσον αφορά τις ομοιότητες, χαρακτηρίζεται από δομή αλυσίδας παροχής με μία σύνδεση προς κάθε καταναλωτή. Η πιο σημαντική διαφορά είναι η μεγάλη εξάρτηση από τις προμήθειες φυσικού αερίου που προέρχονται εκτός της ΕΕ. Σήμερα, οι εν λόγω προμήθειες αντιστοιχούν σε λίγο λιγότερο από το 40% της συνολικής ζήτησης του συνόλου της ΕΕ, όπου το μεγαλύτερο μέρος παρέχεται από τη Νορβηγία, την Αλγερία και τη Ρωσική Ομοσπονδία. Αυτό το ποσοστό ποικίλει σημαντικά σε κάθε κράτος μέλος, το ίδιο και η εξάρτηση από τις τρεις συγκεκριμένες χώρες. Όσον αφορά την εγχώρια παραγωγή φυσικού αερίου, η Ολλανδία είναι πολύ μεγάλος παραγωγός και εξάγει περίπου το 40% της παραγωγής της σε άλλες χώρες της ΕΕ. Το Ηνωμένο Βασίλειο αποτελεί επίσης μεγάλο παραγωγό της ΕΕ και σήμερα είναι συνδεδεμένο στο ηπειρωτικό δίκτυο με μια σύνδεση προς την Zeebrugge, στις ακτές του Βελγίου.

Πραγματοποιούνται εκτεταμένες προσπάθειες συντονισμού...

Οι σχετικές επιχειρήσεις στις χώρες παραγωγούς της ΕΕ έχουν πραγματοποιήσει ιδιαίτερα εκτεταμένες προσπάθειες για να εξασφαλίσουν τη συνέχεια των παροχών τους, το ίδιο και ο τομέας του φυσικού αερίου στο σύνολό του, ο οποίος εργάζεται πάνω σε αυτό το πρόβλημα εδώ και αρκετά χρόνια. Πραγματοποιείται συντονισμός με τους εφοδιάζοντες προμηθευτές, μεταξύ επιχειρήσεων κοινής ωφελείας και με τους πελάτες, αν και υπάρχουν δυσκολίες όσον αφορά την απόκτηση πληροφοριών σχετικά με τη συμβατότητα με το Έτος 2000 για τις προμήθειες που προέρχονται εκτός της ΕΕ. Επιπλέον, οι αγωγοί που προέρχονται από δύο από τους κυριότερους εξωτερικούς προμηθευτές διατρέχουν χώρες διαμετακόμισης που δεν είναι μέλη της ΕΕ.

...που υποστηρίζονται με πρόσθετη αποθήκευση και ευέλικτη, διαφοροποιημένη παροχή...

Συνεπώς, ένα από τα κυριότερα ζητήματα για τον τομέα του φυσικού αερίου είναι ο τρόπος αντιμετώπισης μιας πιθανής διακοπής των εξωτερικών εφοδιασμών. Σε γενικές γραμμές, για να εξασφαλιστεί η ασφάλεια του εφοδιασμού, η βιομηχανία κατασκευάζει εδώ και πολύ καιρό πολύ μεγάλες εγκαταστάσεις αποθήκευσης φυσικού αερίου, ευέλικτες δυνατότητες παροχής με εγχώριους πόρους και μεγαλύτερη διασύνδεση και διαφοροποιημένες παροχές στο Ευρωπαϊκό δίκτυο. Αυτά τα μέτρα είναι σε θέση να αντιμετωπίσουν διακοπές εφοδιασμού για πολλούς μήνες ή και περισσότερο και θα μπορούσαν εύκολα να αντιμετωπίσουν, με την κατάλληλη προετοιμασία, τις διακοπές που δημιουργούνται λόγω του προβλήματος του Έτους 2000. Ωστόσο, οι Ευρωπαϊκές βιομηχανίες παροχής φυσικού αερίου θα πρέπει να συνεχίσουν να συνεργάζονται, χρησιμοποιώντας τα υφιστάμενα προγράμματα και εγκαταστάσεις αντιμετώπισης εκτάκτων καταστάσεων, προκειμένου να είναι έτοιμες σε περίπτωση σημαντικής βλάβης της παροχής λόγω του προβλήματος του Έτους 2000.

...και κοινή συμφωνία και συνεργασία

Επιπλέον, ισχύουν πολλά από τα υπόλοιπα μέτρα που αναφέρονται για τον τομέα του ηλεκτρισμού, όπως η ανάγκη κοινής κατανόησης και συμφωνίας όσον αφορά τις ανταλλαγές φυσικού αερίου μεταξύ επιχειρήσεων κοινής ωφελείας και τις προθέσεις των πολύ μεγάλων καταναλωτών. Εξίσου, πρέπει να εξασφαλιστούν άλλες ζωτικές υπηρεσίες όπως οι τηλεπικοινωνίες και η παροχή ηλεκτρικού ρεύματος. Ωστόσο, εφόσον όλα αυτά τα μέτρα αντιμετωπιστούν επαρκώς, δεν θα πρέπει να προκύψει σημαντική βλάβη στην τροφοδοσία των τελικών καταναλωτών.

3.4 Πετρέλαιο και άνθρακας

Το πετρέλαιο προξενεί λιγότερες ανησυχίες στην ΕΕ...

Ενώ ο τομέας του πετρελαίου είναι εξίσου σημαντικός για την οικονομία και την ευημερία των πολιτών της ΕΕ με τους τομείς του ηλεκτρικού ρεύματος και του φυσικού αερίου, συμπεριλαμβανομένου του ζωτικού ρόλου που διαδραματίζει τόσο για τις μεταφορές όσο και για τη θέρμανση, η δομή εφοδιασμού και τα ιδιαίτερα χαρακτηριστικά του διαφέρουν σημαντικά.

...λόγω των μεγάλων αποθεμάτων&

Πρώτον, το πετρέλαιο μπορεί να αποθηκευτεί εύκολα, συνεπώς όσοι εξαρτώνται από αυτό το καύσιμο για τη θέρμανση μπορούν να αποκτήσουν αποθέματα. Επιπλέον, όσον αφορά το σύνολο της βιομηχανίας παροχής πετρελαίου, θα πρέπει να υπάρχουν σημαντικά αποθέματα πετρελαίου ώστε να καλύπτονται τα απαιτούμενα επίπεδα σύμφωνα με τη νομοθεσία της ΕΕ για λόγους γενικότερης ασφάλειας της παροχής (απαιτείται διατήρηση ποσοτήτων για κατανάλωση 90 ημερών από τον τομέα ή τους οργανισμούς που έχουν οριστεί για κάθε κράτος μέλος).

...και της διαφοροποίησης των προμηθευτών και των οδών εφοδιασμού

Δεύτερον, η βιομηχανία παροχής πετρελαίου είναι πολυποίκιλη, χαρακτηρίζεται από πολύ μεγάλες πολυεθνικές επιχειρήσεις και από ένα μεγάλο πλήθος συχνά αρκετά μικρότερων ανεξάρτητων φορέων. Οι μεγάλες επιχειρήσεις έχουν καταβάλει σημαντικές προσπάθειες ως προς το πρόβλημα του Έτους 2000 για να εξασφαλίσουν τη συνέχεια των λειτουργιών τους, ενώ οι μικρότερες επιχειρήσεις έχουν συνήθως τη δυνατότητα να αντιμετωπίσουν πολύ γρήγορα οποιαδήποτε έλλειψη που μπορεί να προκύψει στην αλυσίδα εφοδιασμού. Επιπλέον, αυτή η ποικιλία αντικατοπτρίζεται στον αριθμό των οδών εφοδιασμού και των κύριων συνδέσεων της αλυσίδας παροχής, όπου το πετρέλαιο μεταφέρεται με πλοία, φορτηγίδες, αγωγούς, τρένα και φορτηγά, μεταξύ των διαφόρων ανταγωνιστικών πηγών ακατέργαστου πετρελαίου, διυλιστηρίων και διανομέων.

Ωστόσο, η εξάρτηση από τις μη Ευρωπαϊκές προμήθειες πετρελαίου, σε ποσοστό περίπου 80%, είναι υψηλή και, όπως συμβαίνει με το φυσικό αέριο, δεν είναι δυνατό να είμαστε βέβαιοι για τις συνέπειες του Έτους 2000 στις εξωτερικές χώρες παραγωγούς. Κατά συνέπεια, τα κράτη μέλη θα πρέπει να εξασφαλίσουν ότι τα προγράμματα αντιμετώπισης εκτάκτων καταστάσεων θα είναι σε θέση να αντιμετωπίσουν οποιαδήποτε αποδιοργάνωση του εφοδιασμού και να επιβεβαιώσουν ότι έχουν ληφθεί τα μέτρα για τις εγκαταστάσεις κλειδιά μέσα στην επικράτειά τους, όπως σταθμοί εισαγωγής, εγκαταστάσεις παραγωγής και αποθήκευσης, διυλιστήρια και κύριοι αγωγοί.

Ο άνθρακας είναι η μορφή ενέργειας που προξενεί τις λιγότερες ανησυχίες

Ο τομέας του άνθρακας είναι γενικά ίσως η μορφή ενέργειας που προξενεί τις λιγότερες ανησυχίες όσον αφορά το πρόβλημα του Έτους 2000. Εν μέρει, αυτό οφείλεται στο γεγονός ότι η εγχώρια παραγωγή άνθρακα στην ΕΕ έχει μειωθεί σημαντικά, κυρίως στη Γερμανία, το Ηνωμένο Βασίλειο και την Ισπανία. Ωστόσο, καθίσταται σαφές ότι οι εμπλεκόμενες εταιρείες πρέπει να λάβουν μέτρα για να αποτρέψουν αποδιοργάνωση της παραγωγής τους. Παρομοίως, η κατανάλωση είναι αρκετά συγκεντρωμένη και αφορά την παραγωγή ενέργειας , το χάλυβα και άλλες βιομηχανίες, αν και αυτοί οι χρήστες θα πρέπει επίσης να λάβουν μέτρα για να εξασφαλίσουν τις προμήθειές τους και να διατηρήσουν κατάλληλο επίπεδο αποθεμάτων. Επιπλέον, όσον αφορά τον τομέα του πετρελαίου, τα κράτη μέλη θα χρειαστεί να βεβαιωθούν ότι θα είναι εξασφαλισμένες οι υποδομές κλειδιά, όπως οι σταθμοί εισαγωγής και η μεταφορά χύδην.

4 ΜΕΤΑΦΟΡΕΣ

Οι μηχανισμοί συντονισμού μεταξύ των διαφορετικών τρόπων μεταφοράς έχουν ουσιαστική σημασία

Όπως και στον τομέα της ενέργειας, πολλές χώρες της ΕΕ, συμπεριλαμβανομένων της Ολλανδίας και του Ηνωμένου Βασιλείου, έχουν καθιερώσει εθνικές πλατφόρμες μεταφορών ή υπουργικούς φορείς για το συντονισμό των δραστηριοτήτων για το Έτος 2000 σε ολόκληρο τον τομέα. Αν και τα προβλήματα του Έτους 2000 τείνουν να αφορούν ειδικότερα συγκεκριμένους τρόπους μεταφορών, είναι απαραίτητος ο συντονισμός ως ένα βαθμό για την εξασφάλιση της συνέχειας των πολύμορφων μεταφορών σε ολόκληρη την ΕΕ.

Υπάρχουν κοινά ζητήματα μεταφορών, για παράδειγμα τα συστήματα που είναι υπεύθυνα για το άνοιγμα και το κλείσιμο των γεφυρών, που αφορούν τη ναυτιλία, καθώς και την οδική και τη σιδηροδρομική κυκλοφορία.

4.1 Αεροπλοΐα

Η αεροπλοΐα αντιπροσωπεύει μια πολύπλοκη διεθνή αλυσίδα εφοδιασμού....

Ο τομέας της αεροπλοΐας αντιπροσωπεύει μια πολύπλοκη διεθνή αλυσίδα εφοδιασμού όπου, κατά την εξέταση του προβλήματος του Έτους 2000, πρέπει να λαμβάνονται υπόψη πτυχές όπως η ασφάλεια των πτήσεων, η αλυσίδα εφοδιασμού των μεταφορέων και η αλυσίδα εφοδιασμού των πελατών. Συνεπώς, πρόκειται για έναν τομέα στον οποίο είναι απαραίτητη η συνεργασία σε διεθνές επίπεδο. Διάφοροι εθνικοί και διεθνείς οργανισμοί του τομέα της αεροπλοΐας αντιμετωπίζουν ενεργά το πρόβλημα της χιλιετίας.

4.1.1 Διεθνείς δραστηριότητες στον τομέα της αεροπλοΐας

...κατά συνέπεια οι κανονιστικοί φορείς πρέπει να συνεργαστούν...

Αναλαμβάνεται μια συνεχής προσπάθεια από τους κανονιστικούς φορείς για την αποτίμηση και τον έλεγχο της κατάστασης ετοιμότητας των φορέων και των παροχέων υπηρεσιών στις αερομεταφορές, η οποία εμπίπτει στις αρμοδιότητές τους. Ειδική προσοχή αποδίδεται στην αξιολόγηση και τις δοκιμές των συστημάτων που αποτελούν τη διασύνδεση μεταξύ των διαφόρων συντελεστών και χωρών και τα οποία ανήκουν σε επιχειρήσεις εκμετάλλευσης αεροσκαφών, σε υπηρεσίες εναέριας κυκλοφορίας και σε αερολιμένες.

...με τους διεθνείς φορείς

Δεδομένης της ενυπάρχουσας διασυνοριακής φύσης των αερομεταφορών, όπου πιθανές διακοπές προερχόμενες από μία χώρα ενδέχεται να έχουν επιπτώσεις σε πολλές άλλες χώρες, ο διεθνής συντονισμός απαιτεί τον ορισμό κοινών προτύπων και τη συμφωνία συγκεκριμένων χρονοδιαγραμμάτων για την επίτευξη της συμβατότητας των συστημάτων που βασίζονται σε ηλεκτρονικούς υπολογιστές.

Η ICAO/ΔΟΠΑ θα αξιολογήσει τη συνολική ασφάλεια του εναέριου χώρου, ...

Η διεθνής οργάνωση πολιτικής αεροπορίας (ICAO/ΔΟΠΑ), κατά τη διάρκεια μιας Συνέλευσης που έλαβε χώρα το Σεπτέμβριο του 1998, κάλεσε τα μέλη της να κοινοποιήσουν την κατάσταση ετοιμότητάς τους. Αυτή η κοινοποίηση θα βασίζεται σε ερωτηματολόγια με τη χρήση κριτηρίων που έχουν αναπτυχθεί από τη ΔΟΠΑ με τη βοήθεια ορισμένων χωρών και της IATA. Αυτές οι απαντήσεις θα είναι ιδιαίτερα σημαντικές, επειδή θα αποτελέσουν τη βάση για μια συνολική αποτίμηση της ασφάλειας του εναέριου χώρου, οδηγώντας σε αποφάσεις από τις αρχές πολιτικής αεροπορίας σχετικά με τις χώρες/αερολιμένες προς τους οποίους θα θεωρείται ασφαλής η εκτέλεση πτήσεων στο τέλος του χρόνου.

...ο EUROCONTROL συντονίζει τις προσπάθειες αντιμετώπισης εκτάκτων καταστάσεων της εναέριας κυκλοφορίας, ...

Ο EUROCONTROL έχει αναπτύξει ιδιαίτερη δραστηριότητα στον τομέα της διαχείρισης εναέριας κυκλοφορίας αυξάνοντας την ενημέρωση σχετικά με το πρόβλημα του Έτους 2000 στα κράτη μέλη της, ειδικότερα στις εθνικές διοικήσεις που παρέχουν υπηρεσίες εναέριας κυκλοφορίας, καθώς και συντονίζοντας και ανταλλάσσοντας πληροφορίες με τους αρμόδιους διεθνείς οργανισμούς. Η έμφαση αυτού του συντονισμού σήμερα στρέφεται στη διευκόλυνση της ανάπτυξης προγραμμάτων αντιμετώπισης εκτάκτων καταστάσεων, όπου μια ειδική επιχειρησιακή ομάδα έχει εκπονήσει ένα σύνολο κατευθυντήριων οδηγιών. Αναπτύσσονται πρακτικά μέτρα αντιμετώπισης εκτάκτων καταστάσεων μέσα στο κέντρο επιχειρήσεων του Μάαστριχτ το οποίο είναι αρμόδιο για τη διαχείριση της εναέριας κυκλοφορίας στο Βέλγιο, το Λουξεμβούργο, την Ολλανδία και τη Γερμανία. Αυτά τα μέτρα θα συνεπάγονται τη χρήση των στρατιωτικών εγκαταστάσεων ως λύση μετάπτωσης σε ένα περιεκτικό πρόγραμμα που θα έχει σχεδιαστεί για την αντιμετώπιση διαφόρων σεναρίων που περιλαμβάνουν τεχνικές διαρρήξεις.

Στην Ευρωπαϊκή συνδιάσκεψη πολιτικής αεροπορίας (ECAC/ΕΣΠΑ), μια ειδική ομάδα προσδιορίζει το αντικείμενο των δράσεων που πρόκειται να αναληφθούν υπό την αιγίδα της ΕΣΠΑ, για τη συμπλήρωση της πρωτοβουλίας της ΔΟΠΑ για το Έτος 2000. Αυτή η ομάδα θα προετοιμάσει τις προτάσεις πολιτικής για τους Γενικούς Διευθυντές Πολιτικής Αεροπορίας.

... η IATA πραγματοποιεί επιτόπιες εκτιμήσεις, ...

Ένα έργο της διεθνούς ένωσης αεροπορικών μεταφορών (IATA) για το Έτος 2000 που αφορά τα συστήματα ελευθέρωσης που λειτουργούν για τους ταξιδιωτικούς πράκτορες σημειώνει ικανοποιητική πρόοδο. Ένα έργο του τομέα για το Έτος 2000 άρχισε τον Ιούνιο του 1998. Στο πλαίσιο αυτού του έργου, η IATA πραγματοποιεί επιτόπιες επισκέψεις σε ορισμένους αερολιμένες και σε υπηρεσίες ελέγχου της εναέριας κυκλοφορίας. Στην πλειοψηφία τους, αυτές οι επισκέψεις που είχαν προγραμματιστεί για τη Δυτική Ευρώπη ολοκληρώθηκαν στα μέσα Φεβρουαρίου 1999. Αν και η συνολική εικόνα εμφανίζεται θετική, εντοπίστηκαν πολλά ζητήματα, ειδικότερα στους μικρότερους αερολιμένες. Σε ορισμένες περιπτώσεις, η απαραίτητη πολιτική βούληση δεν είναι προφανής και αποδίδεται χαμηλή προτεραιότητα στο πρόβλημα. Πολλά προγράμματα πάσχουν από την έλλειψη χρηματοδότησης και ανθρώπινου δυναμικού. Οι εξαρτήσεις από τρίτους παροχείς δεν καλύπτονται σε όλες τις περιπτώσεις.

... ενώ οι ενώσεις αερολιμένων, πιστοποίησης αεροσκαφών, ...

Ο ρόλος του διεθνούς συμβουλίου αεροδρομίων (ACI) συνεχίζει να είναι ενημερωτικός για τα μέλη του, με την κοινή χρήση εμπειρογνωμοσύνης και τη βοήθεια για την εύρεση λύσεων. Το ACI έχει εκπονήσει έναν κατάλογο ελέγχου για τις αποτιμήσεις και υποστηρίζει τον προγραμματισμό αντιμετώπισης εκτάκτων καταστάσεων. Ο σύνδεσμος αρχών πολιτικής αεροπορίας (JAA) συνεχίζει να αναλαμβάνει πρωτοβουλίες με τις αρμόδιες αρχές και τους οργανισμούς σε σχέση με τα πιστοποιημένα αεροσκάφη και τη συντήρηση.

... και οι κατασκευαστές αεροσκαφών εμπλέκονται όλοι στην από κοινού επίλυση του προβλήματος

Τα μέλη της AECMA (μιας ένωσης κατασκευαστών αεροσκαφών) δηλώνουν ότι έχουν σημειώσει πρόοδο στις προσπάθειές τους να διασφαλίσουν τη συμβατότητα και επιβεβαιώνουν ότι δεν τίθενται ζητήματα ασφαλείας στα αρχικά αεροσκάφη που δεν έχουν υποστεί τροποποιήσεις ή στα αεροσκάφη που έχουν τροποποιηθεί από τους κατασκευαστές. Εκκρεμούν ορισμένες διορθωτικές εργασίες σε μη κρίσιμους τομείς, οι οποίες αναμένεται να ολοκληρωθούν μέσα σε διάστημα λίγων μηνών.

Βάσει των διαθέσιμων πληροφοριών, ο τομέας της αεροπλοΐας φαίνεται να έχει σημειώσει μεγάλη πρόοδο όσον αφορά τις προετοιμασίες του για την καταπολέμηση των πιθανών προβλημάτων, ακολουθώντας λεπτομερέστατη μεθοδολογία η οποία περιλαμβάνει την ευαισθητοποίηση, την αποτίμηση των συστημάτων, την αποκατάσταση των προβλημάτων και την ανάπτυξη, τις δοκιμές και την επικύρωση των προγραμμάτων αντιμετώπισης εκτάκτων καταστάσεων.

Ωστόσο, εκκρεμούν ορισμένα ζητήματα. Όπου είναι απαραίτητο, πρέπει να πραγματοποιηθούν πρόσθετες προσπάθειες για την ευαισθητοποίηση/ ενημέρωση. Η αύξηση της κοινής χρήσης και της διασποράς των πληροφοριών είναι σημαντική ώστε να αποφευχθούν επαναλήψεις των προσπαθειών. Πολλοί οργανισμοί, συμπεριλαμβανομένων των παροχέων ελέγχου εναέριας κυκλοφορίας, των κατασκευαστών αεροσκαφών, των αεροδρομίων κλπ. έχουν ακόμη έλλειψη ουσιωδών πληροφοριών συμβατότητας από τρίτους προμηθευτές και παροχείς. Θα πρέπει να ενθαρρυνθούν περαιτέρω προσπάθειες για την ανάπτυξη και την επικύρωση των προγραμμάτων αντιμετώπισης εκτάκτων καταστάσεων.

4.1.2 Αεροπλοΐα της ΕΕ

Σε ολόκληρη την ΕΕ, όλοι οι συντελεστές του τομέα της αεροπλοΐας συνεργάζονται ενεργά ώστε να εξασφαλίσουν ότι τα αεροπορικά ταξίδια θα παραμείνουν εξίσου ασφαλή κατά την περίοδο μετάβασης όσο είναι σήμερα.

Οι διεξοδικές δοκιμές των αεροσκαφών από τους κατασκευαστές τους...

Οι κυριότεροι προμηθευτές αεροσκαφών της ΕΕ, όπως η Airbus, διαθέτουν πλήρως καταρτισμένα σχέδια για το Έτος 2000, τα οποία περιλαμβάνουν ένα γραφείο σχεδίασης και υποδειγμάτων και δοκιμές του εξοπλισμού του συστήματος, καθώς και μια πραγματική αλλαγή χιλιετίας σε αεροσκάφη A320 και A330, όπου η ημερομηνία αλλάχθηκε εν πτήση τον Αύγουστο του 1998. Η πηγή δεδομένων του αεροσκάφους (ρολόι) αποδέχεται τόσο τη μη αυτόματη εισαγωγή όσο και τις αυτόματες ημερομηνίες του παγκόσμιου συστήματος εντοπισμού θέσης (GPS). Το μόνο σφάλμα που ανιχνεύθηκε οφειλόταν στο γεγονός ότι η αλλαγή ημερομηνίας επηρέασε την καταγραφή της συσχέτισης μεταξύ των συμβάντων που λαμβάνουν χώρα εν πτήση πριν και μετά τα μεσάνυχτα.

...και των συστημάτων πλοήγησης είναι καθησυχαστικές...

Όσον αφορά τα συστήματα πλοήγησης των αεροσκαφών, τα αποτελέσματα μέχρι σήμερα δείχνουν ότι αυτά τα συστήματα χρησιμοποιούν ελάχιστα τις ημερομηνίες σε μορφή με ρητή αναφορά στο έτος. Στα συστήματα πραγματικού χρόνου, οι αναφορές στην ώρα γίνονται σχεδόν αποκλειστικά με βάση τις ώρες, τα λεπτά και τα δευτερόλεπτα. Μόνο τα συστήματα που χρησιμοποιούνται για τη ρύθμιση της εναέριας κυκλοφορίας καθώς και τα συστήματα καταγραφής και αρχειοθέτησης των δεδομένων κάνουν χρήση της πλήρους ημερομηνίας. Τα συστήματα πλοήγησης των αεροσκαφών υποστηρίζονται από μια σειρά συστημάτων μετάπτωσης τα οποία βασίζονται στη χρήση ποικίλων διαφορετικών τεχνολογιών και με περιεκτικά προγράμματα αντιμετώπισης εκτάκτων καταστάσεων για την εξασφάλιση της ασφάλειας της κυκλοφορίας. Αξίζει να σημειωθεί ότι η πυκνότητα της εναέριας κυκλοφορίας είναι γενικά χαμηλότερη τη νύχτα, ακόμη λιγότερο την Πρωτοχρονιά. Σε περίπτωση προβλημάτων, τα προγράμματα αντιμετώπισης εκτάκτων καταστάσεων λαμβάνουν υπόψη την ανάγκη καθυστέρησης ή αναδρομολόγησης των αεροσκαφών.

...και οι κανονιστικοί φορείς θα αφαιρέσουν τις άδειες από οποιουσδήποτε μη ασφαλείς φορείς

Αν και αναπτύσσονται εκτενή προγράμματα αντιμετώπισης εκτάκτων καταστάσεων και υλοποιούνται από τις μεμονωμένες επιχειρήσεις, είναι απαραίτητο να υπάρχουν πληροφορίες σχετικά με τις διεθνείς στρατηγικές και εξελίξεις για την ολοκλήρωση αυτών των σχεδίων. Οι κανονιστικοί φορείς έχουν ειδοποιήσει τον τομέα της αεροπλοΐας ότι αν δεν είναι ικανοποιημένοι με τα προγράμματα συμβατότητας με το Έτος 2000 και έχουν ανησυχίες όσον αφορά την ασφάλεια, θα αναληφθεί δράση για την αφαίρεση των αδειών λειτουργίας.

4.2 Θαλάσσιες μεταφορές

Οι θαλάσσιες μεταφορές ενδέχεται να επηρεαστούν από το Έτος 2000...

Είναι σχεδόν βέβαιο ότι ο ιός της χιλιετίας θα επηρεάσει τις θαλάσσιες μεταφορές σε παρόμοιο βαθμό με τους άλλους τρόπους μεταφορών. Σε αυτό τον τομέα, υπάρχουν δύο κύρια επίπεδα όπου θα μπορούσαν να ανακύψουν διαταραχές. Πρόκειται για το ίδιο το πλοίο ως μονάδα μεταφοράς και για το περιβάλλον μέσα στο οποίο λειτουργούν τα πλοία, ήτοι τα λιμάνια και τους σταθμούς.

...τόσο επάνω στα πλοία όσο και στην ξηρά

Οι συνέπειες επάνω στα πλοία θα μπορούσαν να είναι τόσο απλές όσο μια βλάβη σε ένα χρονοδιακόπτη ή σε ένα δέκτη GPS ή τόσο πολύπλοκες όσο η δυσλειτουργία του συστήματος παρακολούθησης και ελέγχου των κύριων εγκαταστάσεων της μηχανής ή των συστημάτων πλοήγησης και επικοινωνιών, γεγονός που θα μπορούσε να έχει ως αποτέλεσμα την απώλεια ισχύος ή πηδαλιούχησης. Στη στεριά, οι περιοχές που ίσως επηρεαστούν είναι τόσο ποικίλες όσο και οι πραγματικές υπηρεσίες που παρέχονται από τα λιμάνια και τους σταθμούς. Θα μπορούσαν να παρουσιαστούν προβλήματα στα συστήματα επικοινωνιών, διακίνησης φορτίου και διαχείρισης εγγράφων ή στην παροχή υποστήριξης μέσω ραδιοναυσιπλοΐας - ειδικά σε οποιαδήποτε συστήματα βασίζονται σε ηλεκτρονικούς υπολογιστές.

4.2.1 Διεθνείς δραστηριότητες στον τομέα των θαλάσσιων μεταφορών

Ο ΙΜΟ/ΔΝΟ έλαβε την πρωτοβουλία...

Προκειμένου να βοηθήσει τον τομέα της ναυτιλίας στην αντιμετώπιση του προβλήματος του Έτους 2000, ο διεθνής ναυτιλιακός οργανισμός (ΙΜΟ/ΔΝΟ) εξέδωσε δύο εγκυκλίους σχετικά με το θέμα [1]. Η πρώτη εγκύκλιος προσκαλούσε τις κυβερνήσεις μέλη να θέσουν αυτό το πρόβλημα σε γνώση των πλοιοκτητών, των ναυτιλιακών πρακτόρων, των πλοιάρχων και άλλων ενδιαφερόμενων μερών στον ναυτιλιακό κλάδο. Αναφερόμενη στις καθοδηγητικές σημειώσεις που έχουν εκπονηθεί στο Ηνωμένο Βασίλειο σχετικά με το θέμα, η εγκύκλιος ενθάρρυνε όλους τους ενδιαφερόμενους να εξοικειωθούν με τη φύση του προβλήματος του Έτους 2000, να εκτιμήσουν τις πιθανές συνέπειες για τις λειτουργίες τους και να προβούν στις απαραίτητες ενέργειες για την αναβάθμιση, την αντικατάσταση ή την απόσυρση των επηρεαζόμενων συστημάτων. Η δεύτερη εγκύκλιος συνέστησε να ζητείται από τα πλοία που συμμετέχουν σε υποχρεωτικά συστήματα αναφοράς να συνεργάζονται με τις αρμόδιες αρχές για την παροχή πληροφοριών σχετικά με την κατάσταση προετοιμασίας τους για το Έτος 2000.

[1] MSC/Εγκύκλιος 868 της 27ης Μαίου 1998 και MSC/Εγκύκλιος 894 της 17ης Δεκεμβρίου 1998

...για την έγκριση ενός κώδικα ορθής πρακτικής...

Με την πρωτοβουλία της Ακτοφυλακής των Ηνωμένων Πολιτειών και της Υπηρεσίας Θαλασσών και Ακτοφυλακής του Ηνωμένου Βασιλείου, έλαβε χώρα μια συνεδρίαση στον ΔΝΟ το Μάρτιο του 1999 για την εξέταση των θεμάτων που σχετίζονται με το πρόβλημα του Έτους 2000. Κλήθηκαν να συμμετάσχουν εκπρόσωποι μη κυβερνητικών οργανώσεων του τομέα. Στη συνεδρίαση συμφωνήθηκε ομόφωνα η έγκριση του "κώδικα ορθής πρακτικής για το Έτος 2000" και προσδιορίστηκαν τα στοιχεία κλειδιά μιας γενικότερης στρατηγικής αντιμετώπισης εκτάκτων καταστάσεων για το Έτος 2000 όσον αφορά τα πλοία, τα λιμάνια και τους σταθμούς. Οι κυβερνήσεις μέλη του ΔΝΟ κλήθηκαν να στρέψουν την προσοχή του τομέα των θαλάσσιων μεταφορών ως συνόλου σε αυτά τα αποτελέσματα [2].

[2] Εγκύκλιος επιστολή 2121 της 5ης Μαρτίου 1999

...συμπεριλαμβανομένων των συστάσεων για τον προγραμματισμό αντιμετώπισης εκτάκτων καταστάσεων

Ο κώδικας ορθής πρακτικής προτείνει μέτρα και πρόνοιες για τα πλοία, τα λιμάνια και τους σταθμούς ώστε να μειωθεί ο κίνδυνος που σχετίζεται με τις πιθανές δυσλειτουργίες του εξοπλισμού οι οποίες ίσως να εξαρτώνται από την ηλεκτρονική αναγνώριση ημερομηνίας. Ειδικότερα, προτείνει τη χρήση ενός συνόλου ερωτηματολογίων τα οποία θα πρέπει να συμπληρωθούν από τους πλοιοκτήτες και τα λιμάνια/τους σταθμούς και να χρησιμοποιηθούν από κοινού από τους παραπάνω ώστε να διευκολύνουν την επικοινωνία σχετικά με αυτό το θέμα. Εάν οι πληροφορίες που παρέχονται δημιουργούν ανησυχίες όσον αφορά τη δυνατότητα ασφαλούς διεξαγωγής μιας προγραμματισμένης λειτουργίας, τότε οι πλοίαρχοι, οι λιμενικές αρχές και οι φορείς των σταθμών θα μπορούσαν να αποφασίσουν να αναστείλουν ή να αναβάλουν τη λειτουργία. Τα στοιχεία κλειδιά των προγραμμάτων αντιμετώπισης εκτάκτων καταστάσεων του Έτους 2000 για τον τομέα παρέχονται ως σύντομος οδηγός, με στόχο να βοηθήσουν τα μέλη του τομέα των θαλάσσιων μεταφορών να κατανοήσουν τα στοιχεία εκείνα που ενδέχεται να συμπληρώσουν/ολοκληρώσουν τα υπάρχοντα προγράμματα απόκρισης σε περιπτώσεις έκτακτης ανάγκης.

Οι υπογράφοντες στο μνημόνιο του Παρισιού για τον έλεγχο των πλοίων από το κράτος του λιμένα [3] συμφώνησαν να εκδώσουν επιστολή, με στόχο την ενημέρωση σχετικά με τον ιό της χιλιετηρίδας, προς όλους τους πλοιάρχους πλοίων που επιθεωρούνται στο πλαίσιο του ελέγχου των πλοίων από το κράτος του λιμένα στα λιμάνια του μνημονίου του Παρισιού. Η ομάδα του μνημονίου του Παρισιού θα ερευνήσει επίσης το ενδεχόμενο ανάληψης δράσης κατά μεμονωμένων πλοίων καθώς πλησιάζει η κρίσιμη ημερομηνία, σε περίπτωση που οι πλοίαρχοι δεν είναι σε θέση να παράσχουν ικανοποιητικές απαντήσεις στα ερωτήματα που αφορούν τον τρόπο αντιμετώπισης πιθανών κινδύνων επάνω στα πλοία τους.

[3] Αποτελείται από το Βέλγιο, τη Γαλλία, το Ηνωμένο Βασίλειο, την Ολλανδία, τη Γερμανία, τη Φινλανδία, τη Σουηδία, τη Δανία, την Ιταλία, την Ελλάδα, την Ισπανία, την Πορτογαλία, την Ιρλανδία, τη Νορβηγία, την Κροατία, την Πολωνία, τη Ρωσική Ομοσπονδία και τον Καναδά.

Η εμπλοκή των διεθνών οργανισμών της διεθνούς ανταλλαγής πληροφοριών είναι συνεπώς ουσιώδεις για το συνολικό συντονισμό του τομέα των θαλάσσιων μεταφορών. Άλλοι οργανισμοί οι οποίοι πρέπει να συντονιστούν με τον ΔΝΟ περιλαμβάνουν τη Διεθνή ένωση αρχών φάρων, καθώς και τους αρμόδιους οργανισμούς για τη ναυτιλία στους μεγάλους ποταμούς, όπως το Ρήνο.

4.2.2 Θαλάσσιες μεταφορές στην ΕΕ

Οι λιμενικές αρχές και οι ναυτιλιακές εταιρείες της ΕΕ σημειώνουν πρόοδο...

Σε ολόκληρη την ΕΕ, οι λιμενικές αρχές και οι μεμονωμένες ναυτιλιακές εταιρίες σημειώνουν γενικά πρόοδο, αν και αυτό είναι πιο προφανές στις μεγάλες εταιρείες. Χρειάζονται μεγαλύτερες προσπάθειες για την ανάπτυξη κοινών μεθοδολογιών οι οποίες θα υλοποιηθούν από τις λιμενικές αρχές και θα πρέπει να δοθεί αυξημένη προσοχή στην επίλυση του προβλήματος της χιλιετίας στο επίπεδο των μεμονωμένων πλοίων. Το γαλλικό ναυτικό, στον κατάλογο απογραφής των συστημάτων για το Έτος 2000, σημείωσε ότι το απομακρυσμένο σύστημα πλοήγησης (SYNEDIS) δεν ήταν συμβατό τη συγκεκριμένη εποχή και αποφάσισε ότι ο παραδοσιακός τρόπος ναυσιπλοΐας θα μπορούσε να χρησιμοποιηθεί ως λύση αναδίπλωσης.

...και δημιουργούνται προγράμματα πιστοποίησης για το Έτος 2000...

Κάθε λιμάνι αναπτύσσει και υλοποιεί προγράμματα αντιμετώπισης εκτάκτων καταστάσεων. Προτείνεται και πρόκειται να εφαρμοστεί σχέδιο πιστοποίησης για πλοία, το οποίο θα καταστήσει υποχρεωτική την ανάγκη παροχής πιστοποιητικού πριν να επιτραπεί η είσοδος σε μεγάλα λιμάνια. Όσον αφορά την τοπική ναυτιλία, σε χώρες όπως η Ολλανδία, τα πλοία θα λαμβάνουν άδειες μέσω κοινής πρωτοβουλίας μεταξύ ασφαλιστικών εταιρειών και κλαδικών οργανισμών. Ένα παρόμοιο σχέδιο προτείνεται για τα πλοία που είναι νηολογημένα σε ξένες χώρες.

...ωστόσο απαιτούνται περισσότερες πληροφορίες

Πολλές χώρες σχολίασαν ότι στο μεγαλύτερο μέρος του, ο κλάδος των θαλάσσιων μεταφορών παρείχε σχετικά λίγες πληροφορίες μέχρι σήμερα και ότι λίγες χώρες έχουν αναφέρει ότι υλοποιούσαν προγράμματα αντιμετώπισης εκτάκτων καταστάσεων για το Έτος 2000.

4.3 Σιδηροδρομικές μεταφορές

4.3.1 Επισκόπηση

Οι σιδηροδρομικές λειτουργίες και η υποδομή των σιδηροδρόμων είναι πολύ στενά συνδεδεμένες και πολλές σιδηροδρομικές εταιρείες παραμένουν ενοποιημένες, συνεπώς δεν αρμόζει να γίνει διάκριση μεταξύ παροχέων υποδομής και φορέων υπηρεσιών μεταφορών στο πλαίσιο του προβλήματος του Έτους 2000.

Υπάρχουν πολλές πιθανές πηγές προβλημάτων στις σιδηροδρομικές μεταφορές...

Υπάρχει μια σειρά διαφορετικών συστημάτων Τεχνολογίας Πληροφοριών που χρησιμοποιούνται από τους σιδηροδρόμους και στα οποία θα μπορούσαν να ανακύψουν προβλήματα συμβατότητας. Αυτά περιλαμβάνουν τόσο τα κεντρικά όσο και τα τοπικά συστήματα Τεχνολογίας Πληροφοριών, πολλά από τα οποία βασίζονται σε κεντρικούς υπολογιστές και χρησιμοποιούνται για γενικούς σκοπούς διαχείρισης ή για την παροχή ειδικευμένων υπηρεσιών, όπως έκδοση εισιτηρίων, κρατήσεις και πληροφορίες για τους επιβάτες, καθώς και τα ενσωματωμένα τσιπ που βρίσκονται στις μηχανές, η σηματοδότηση, οι διασταυρώσεις, οι ανελκυστήρες και οι κυλιόμενες σκάλες, τα συστήματα κλιματισμού και εξαερισμού κλπ. και οι διασυνδέσεις μεταξύ των συστημάτων Τεχνολογίας Πληροφοριών για τους σιδηροδρόμους που χρησιμοποιούνται για τη μεταφορά δεδομένων που αφορούν τις διεθνείς λειτουργίες. Επιπλέον, τα συστήματα Τεχνολογίας Πληροφοριών αυτών των προμηθευτών από τα οποία εξαρτώνται οι σιδηρόδρομοι για να παρέχουν ηλεκτρικό ρεύμα, οι τηλεπικοινωνίες και το πετρέλαιο ντίζελ μπορούν επίσης να παρουσιάσουν προβλήματα.

ενώ ιδιαίτερη ανησυχία εκφράζεται για τις διασυνδέσεις μεταξύ συστημάτων

Θεωρητικά, η έλλειψη συμβατότητας θα μπορούσε να δημιουργήσει πολλά προβλήματα. Είναι απίθανο να υπάρξει κίνδυνος για την ασφάλεια, επειδή γενικά η σηματοδότηση που βασίζεται σε Τεχνολογία Πληροφοριών αποτελεί μόνο το ένα επίπεδο του συστήματος, ωστόσο θα μπορούσε να προκαλέσει αποδιοργάνωση στη σιδηροδρομική κίνηση ή τις υπηρεσίες για τα εμπορεύματα και τους επιβάτες. Η εξασφάλιση της συμβατότητας των διασυνδέσεων μεταξύ των συστημάτων Τεχνολογίας Πληροφοριών των σιδηροδρόμων αποτελεί μια ιδιαίτερα πολύπλοκη εργασία (αυτά τα συστήματα χρησιμοποιούνται για τη μεταφορά πληροφοριών σχετικά με τους διεθνείς συρμούς, αντί για τη σηματοδότηση ή τη διαχείριση της κυκλοφορίας). Ανταλλάσσονται δεδομένα μέσω συνδέσεων μεταξύ μεμονωμένων συστημάτων Τεχνολογίας Πληροφοριών σε ένα σε μεγάλο βαθμό εικονικό δίκτυο. Ενώ τα στοιχεία αυτού του δικτύου έχουν ελεγχθεί, δεν έχουν πραγματοποιηθεί διατερματικές δοκιμές (από άκρο σε άκρο).

Η UIC αναλαμβάνει δράση...

Για να ανταποκριθεί στις ανησυχίες σχετικά με αυτές τις πιθανές δυσκολίες, η διεθνής ένωση των σιδηροδρόμων (UIC) σκοπεύει να διοργανώσει σεμινάριο σχετικά με τα ενσωματωμένα συστήματα, να οργανώσει δοκιμές από άκρο σε άκρο των διασυνδέσεων μεταξύ των διαφόρων σιδηροδρομικών συστημάτων και να δημιουργήσει μια ομάδα υποστήριξης για να βοηθήσει τους σιδηροδρόμους που αντιμετωπίζουν δυσκολίες. Η UIC έχει επίσης διευκολύνει την ανταλλαγή πληροφοριών σχετικά με το πρόβλημα του Έτους 2000 σε αυτό τον τομέα.

4.3.2 Σιδηροδρομικές μεταφορές στην ΕΕ

...αν και η συμβατότητα αντιμετωπίζεται σε εθνική βάση στην ΕΕ

Η συμβατότητα αντιμετωπίζεται από κάθε οργανισμό σιδηροδρόμων σε εθνική βάση. Γενικά οι οργανισμοί σιδηροδρόμων ξεκίνησαν τις εργασίες για το Έτος 2000 κατά τα έτη 1996 και 1997, πρώτα με έναν κατάλογο απογραφής των συστημάτων Τεχνολογίας Πληροφοριών και ταξινομώντας το κάθε σύστημα ως κρίσιμο ή όχι κρίσιμο. Σήμερα, βρίσκονται σε διαδικασία δοκιμής της συμβατότητας των συστημάτων, όπου η εργασία στα συστήματα Τεχνολογίας Πληροφοριών εμφανώς έχει σημειώσει μεγαλύτερη πρόοδο από την εργασία στα ενσωματωμένα συστήματα και τις διεθνείς συνδέσεις. Ένα σημαντικό ποσοστό των συστημάτων Τεχνολογίας Πληροφοριών δεν είναι συμβατά και συνεπώς τροποποιούνται ή αντικαθίστανται (ορισμένοι οργανισμοί σιδηροδρόμων θεωρούν ότι το πρόβλημα του έτους 2000 αποτελεί μια ευκαιρία εκσυγχρονισμού από άποψη Τεχνολογίας Πληροφοριών). Τα συστήματα κλειδιά τα οποία ίσως επηρεαστούν είναι εκείνα που σχετίζονται με τη συντήρηση των συρμών, του εξοπλισμού και των κτιρίων. Για παράδειγμα, δεν χρησιμοποιούνται καθόλου ημερομηνίες στα συστήματα εξουσιοδότησης σημάτων και στα συστήματα εξουσιοδότησης της ταχύτητας για το γαλλικό TGV. Οι οργανισμοί σιδηροδρόμων απαιτούν πιστοποίηση της συμβατότητας από τους κύριους προμηθευτές ωστόσο θα δυσκολευτούν να αποκτήσουν πληροφορίες από όλους τους προμηθευτές.

Η συμβατότητα αντιμετωπίζεται από κάθε οργανισμό σιδηροδρόμων σε εθνική βάση. Κατά συνέπεια, η συνολική πρόοδος σε αυτό τον τομέα κρίνεται ικανοποιητική και οι μεγαλύτερες εταιρείες σημειώνουν ικανοποιητική πρόοδο. Σε γενικές γραμμές, δεν αναπτύσσονται καθόλου τομεακά προγράμματα αντιμετώπισης εκτάκτων καταστάσεων, οι εταιρείες είναι υπεύθυνες ξεχωριστά για το δικό τους προγραμματισμό αντιμετώπισης εκτάκτων καταστάσεων.

Ικανοποιητική πρόοδος, όπου οι κανονιστικοί φορείς διαδραματίζουν κυρίαρχο ρόλο

Γενικά οι κανονιστικοί φορείς αναλαμβάνουν τον κυρίαρχο ρόλο στην αποτίμηση των πτυχών επιχειρησιακής συνέχειας, καθώς και των πτυχών ασφαλείας. Πραγματοποιούνται οικονομικοί έλεγχοι και τα αποτελέσματα αναθεωρούνται συνεχώς. Οι κίνδυνοι είναι περιορισμένοι σε αυτό τον τομέα και σχετίζονται κυρίως με την παροχή ηλεκτρικού ρεύματος και με το διεθνές πλαίσιο. Δεν είναι δυνατό να αποκλειστεί το ενδεχόμενο ελασσόνων και περιορισμένων παρενοχλήσεων των τοπικών συστημάτων πληροφοριών για επιβάτες.

Η Ολλανδία σημείωσε ότι δεν προγραμματίζεται κανένα σιδηροδρομικό δρομολόγιο για οποιαδήποτε Πρωτοχρονιά για αρκετές ώρες πριν και μετά τα μεσάνυχτα.

4.4 Οδικές μεταφορές

Οι οδικές μεταφορές χρησιμοποιούν συστήματα που θα μπορούσαν να επηρεαστούν...

Το πολύπλοκο οδικό δίκτυο της ΕΕ χρησιμοποιεί μια σειρά ηλεκτρονικών συστημάτων προκειμένου να εξασφαλίζεται η ομαλή ροή της κυκλοφορίας. Αυτά περιλαμβάνουν τα συστήματα επίβλεψης, τους σταθμούς ζύγισης, τους θαλάμους διοδίων, τα συστήματα παρακολούθησης και διαχείρισης που συλλέγουν, αναλύουν και διανέμουν πληροφορίες για την κυκλοφορία, τη σηματοδότηση, δυναμικά συστήματα πλοήγησης και συστήματα ασφαλείας για υπηρεσίες επείγουσας ανάγκης για τους αυτοκινητοδρόμους, καθώς και τα τεχνικά συστήματα από τα οποία εξαρτάται η λειτουργία του εξοπλισμού όπως τα συστήματα φωτισμού και εξαερισμού.

...και οι οργανισμοί δραστηριοποιούνται σε διάφορα επίπεδα

Οι κίνδυνοι που σχετίζονται με μια δυσλειτουργία μπορούν να είναι άμεσοι, στην περίπτωση προβλημάτων σηματοδότησης ή λειτουργίας του φωτισμού, ή έμμεσοι, σε περίπτωση που τα συστήματα διαχείρισης της κυκλοφορίας δεν είναι σε θέση να αντιμετωπίσουν μια κρίσιμη κατάσταση. Γενικά δίνεται προτεραιότητα στα συστήματα πληροφοριών της συνολικής κυκλοφορίας σε εθνικό και σε περιφερειακό επίπεδο, τη σηματοδότηση της κυκλοφορίας, τα δίκτυα υπηρεσιών επείγουσας ανάγκης για τους αυτοκινητοδρόμους και τα κεντρικά συστήματα διαχείρισης για τις σήραγγες.

Τα μεγάλα ενοποιημένα συστήματα διαχείρισης που χρησιμοποιούνται για τον έλεγχο της κυκλοφορίας στις αστικές περιοχές είναι πολύπλοκα και συνεπώς είναι πιο δύσκολο να αξιολογηθεί η επιρροή του Έτους 2000. Η συμβατότητα των συστημάτων οδικής κυκλοφορίας/οδικών μεταφορών αντιμετωπίζεται σε διάφορα επίπεδα. Τόσο οι ιδιωτικές εταιρείες όσο και οι δημόσιες διοικήσεις είναι υπεύθυνες για διαφορετικά στοιχεία του οδικού δικτύου.

Η επιρροή του Έτους 2000 για τις διασυνοριακές υπηρεσίες πληροφοριών θα πρέπει να περιοριστεί, καθώς το Ευρωπαϊκό δίκτυο ηλεκτρονικής ανταλλαγής δεδομένων κυκλοφορίας μεταξύ των εθνικών και των περιφερειακών κέντρων των περισσότερων κρατών μελών της ΕΕ θα καταστεί λειτουργικό κατά τα έτη 2000 και 2001.

5 ΤΗΛΕΠΙΚΟΙΝΩΝΙΕΣ

5.1 Επισκόπηση

Η τηλεπικοινωνιακή υποδομή είναι καθοριστικής σημασίας...

Η γενική τηλεπικοινωνιακή υποδομή στο σύνολό της είναι καθοριστικής σημασίας για την εξασφάλιση της ροής πληροφοριών με στόχο την υποστήριξη της λειτουργίας πολλών τομέων και υπηρεσιών, καθώς και για τις υπηρεσίες Internet, φωνής, δεδομένων, φαξ και άλλων τηλεπικοινωνιακών υπηρεσιών.

...και οι προσπάθειες εξαρτώνται από την αξιοπιστία των διασυνδέσεων...

Συνεπώς, ακόμη και στις περιπτώσεις όπου τα μεμονωμένα στοιχεία τηλεπικοινωνιακών υπηρεσιών θεωρείται ότι είναι συμβατά με το Έτος 2000, η φυσιολογική τους λειτουργία θα συνεχίσει να εξαρτάται από την αξιοπιστία των διασυνδέσεων στο πλαίσιο της συνολικής υποδομής, ειδικότερα όσον αφορά τις διασυνδέσεις μεταξύ φορέων και πέρα από τα σύνορα. Φυσικά, αυτό είναι σημαντικό τόσο σε διεθνές επίπεδο όσο και στο εσωτερικό της ΕΕ, επειδή ένα σημαντικό τμήμα της Ευρωπαϊκής κίνησης επικοινωνιών δρομολογείται σε παγκόσμιο επίπεδο.

...και το μεγάλο αριθμό των φορέων

Ως αποτέλεσμα της ελευθέρωσης των τηλεπικοινωνιακών υπηρεσιών και της υποδομής σε πολλά μέρη του κόσμου, συμπεριλαμβανομένης της Ευρωπαϊκής Ένωσης, ένα ευρύ φάσμα ανταγωνιστικών φορέων παρέχουν διαφορετικά τμήματα της υποδομής των επικοινωνιών. Κατά συνέπεια αποτελεί ευθύνη του κάθε φορέα να εξασφαλίσει ότι όλες οι διασυνδέσεις του με τους υπόλοιπους φορείς είναι συμβατές με το Έτος 2000. Για να εξασφαλιστεί η συνέχεια των εμπορικών συναλλαγών, οι φορείς μπορούν να κάνουν κατά περίπτωση χρήση των εναλλακτικών και πλεοναζόντων κυκλωμάτων και των δυνατοτήτων δρομολόγησης.

Το μεγαλύτερο τμήμα του εξοπλισμού καταναλωτών θα συνεχίσει να λειτουργεί

Ο κίνδυνος αποδιοργάνωσης των υπηρεσιών επικοινωνιών σχετίζεται πρωταρχικά με το λογισμικό που χρησιμοποιείται στα συστήματα των φορέων δικτύου. Το μεγαλύτερο τμήμα του εξοπλισμού καταναλωτών, όπως τηλέφωνα και τηλεομοιοτυπικά, θα πρέπει να συνεχίσει να λειτουργεί φυσιολογικά. Τα προβλήματα είναι πιθανότερο να αντιμετωπιστούν από άτομα που χρησιμοποιούν προσωπικούς υπολογιστές (PC) για την πρόσβαση σε δίκτυα (όπως το Internet), όπου ο υπολογιστής ίσως να μην είναι έτοιμος για το Έτος 2000 ή από μικρές επιχειρήσεις με ιδιωτικά κέντρα μεταγωγής τα οποία διαθέτουν λειτουργίες που εξαρτώνται από την ημερομηνία.

5.2 Διεθνείς δραστηριότητες στον τομέα των τηλεπικοινωνιών

Ο ρόλος κλειδί της ITU/ΔΕΕ...

Αναγνωρίζοντας το μέγεθος της απειλής που τίθεται από τις πιθανές βλάβες ηλεκτρονικών υπολογιστών λόγω του Έτους 2000 και τον κρίσιμο ρόλο που διαδραματίζουν τα παγκοσμίως ανεπτυγμένα τηλεπικοινωνιακά δίκτυα, η διεθνής ένωση τηλεπικοινωνιών (ITU) συνέστησε επιχειρησιακή ομάδα για το Έτος 2000 το Μάρτιο του 1998.

Οι αρμοδιότητες της επιχειρησιακής ομάδας είναι τα ακόλουθα:

· ενίσχυση της ενημέρωσης όλων των τηλεπικοινωνιακών οργανισμών και φορέων και παροχή πληροφοριών σχετικά με το πρόβλημα του Έτους 2000 (Ιός της χιλιετίας),

· συμβουλές σχετικά με τα πρότυπα συμβατότητας,

· προσπάθεια καθιέρωσης της θέσης όλων των οργανισμών και φορέων, συμπεριλαμβανομένης ερμηνείας των χρονοδιαγραμμάτων συμβατότητάς τους με κατά περίπτωση επέμβαση σε αυτά,

· προσπάθεια επίτευξης συμφωνίας και προώθησης της κοινής χρήσης των πληροφοριών στο εσωτερικό της τηλεπικοινωνιακής κοινότητας και με τους πελάτες,

· προώθηση της αμοιβαίας συνεισφοράς όσον αφορά την καλύτερη πρακτική για το έτος 2000 μεταξύ των μελών.

...περιλαμβάνει έρευνες ετοιμότητας, ...

Επιδιώκοντας αυτή την αποστολή, η επιχειρησιακή ομάδα ανέλαβε να εξασφαλίσει υψηλό επίπεδο ετοιμότητας μεταξύ των μελών της όσον αφορά τα καίρια ζητήματα και να καθιερώσει πλήρη δέσμη κατευθυντήριων οδηγιών και εργαλείων που θα μπορούσαν να βοηθήσουν τις επιχειρήσεις να επιτύχουν τα προσδιορισμένα επίπεδα συμβατότητας με το έτος 2000. Ως τμήμα αυτής της δραστηριότητας, η επιχειρησιακή ομάδα ερεύνησε τους κυριότερους φορείς ώστε να αποκομίσει προβλέψεις ετοιμότητας, τόσο μέσα στην Ευρώπη όσο και διεθνώς. Η επιχειρησιακή ομάδα αναφέρει ότι μέχρι σήμερα τα επίπεδα απόκρισης υπήρξαν υψηλά και ότι η πλειοψηφία των αποκριθέντων αναφέρει ότι προβλέπει να έχει επιτύχει συμβατότητα στα μέσα του 1999 ή νωρίτερα.

...και δοκιμές μεταξύ φορέων

Αναγνωρίζοντας την ανάγκη να εξασφαλιστεί όχι μόνο η συμβατότητα των μεμονωμένων φορέων αλλά επίσης και η απαίτηση εξασφάλισης συνολικής διαλειτουργικότητας, συγκροτήθηκε επίσης μια υποομάδα δοκιμών μεταξύ φορέων. Στόχος αυτής της υποομάδας και της στρατηγικής με τίτλο παγκόσμιες δοκιμές διεθνών πυλών, είναι η δημόσια επίδειξη της διεθνούς ετοιμότητας του τομέα των τηλεπικοινωνιών για το Έτος 2000. Ο τελικός στόχος των προσπαθειών δοκιμών είναι να εξασφαλιστεί ότι θα έχουν ελεγχθεί όλοι οι τύποι διεθνών κέντρων μεταγωγής ολόκληρου του καταλόγου απογραφής σε ολόκληρο τον κόσμο και τα αποτελέσματα θα πρέπει να έχουν δημοσιευτεί έως το τρίτο τρίμηνο του 1999. Οποιαδήποτε χάσματα ή προβλήματα που θα εντοπιστούν θα αντιμετωπιστούν μέσω των προγραμμάτων αντιμετώπισης εκτάκτων καταστάσεων και δοκιμών κατά το τέταρτο τρίμηνο του 1999.

5.3 Τηλεπικοινωνίες στην ΕΕ

Συνολικές ενδείξεις ικανοποιητικής προόδου

Όπως και σε άλλους τομείς, οι συνολικές ενδείξεις είναι ότι οι μεγαλύτερες επιχειρήσεις στην ΕΕ σημειώνουν ικανοποιητική πρόοδο όσον αφορά τις προετοιμασίες τους για την αλλαγή ημερομηνίας χιλιετίας, αν και οι μικρότερες επιχειρήσεις ίσως είναι λιγότερο καλά προετοιμασμένες.έχουν Οι κανονιστικές αρχές παρακολουθούν την πρόοδο στον τομέα. Πραγματοποιούνται δοκιμές δυνατότητας διασύνδεσης μεταξύ των προμηθευτών και οι φορείς της ΕΕ συμμετέχουν στις δραστηριότητες της ΔΕΕ.

Η κύρια εξάρτηση αφορά την παροχή ηλεκτρικού ρεύματος

Η κύρια εξάρτηση αυτού του τομέα αφορά την παροχή ηλεκτρικού ρεύματος. Οι δημόσιοι τηλεπικοινωνιακοί φορείς διαθέτουν προγράμματα αντιμετώπισης εκτάκτων καταστάσεων και προγράμματα αποκατάστασης καταστροφών για να τους επιτρέψουν να αντιμετωπίσουν τις βλάβες που ενδεχομένως θα προκύψουν, καθώς και εσωτερικές διαδικασίες για τον ορισμό προτεραιοτήτων των τηλεφωνικών κλήσεων για επείγοντα περιστατικά και προσωπικό ειδικά για τον προγραμματισμό αντιμετώπισης έκτακτων αναγκών. Πολλές χώρες ανέφεραν ότι σε εθνικό επίπεδο, μια ιδιωτική τηλεπικοινωνιακή υπηρεσία είναι διαθέσιμη για τους χρήστες του κρατικού τομέα για υπηρεσίες έκτακτης ανάγκης, όπως άμυνα, αστυνομία και αρχές πολιτικής άμυνας.

Συνεργασία μεταξύ φορέων

Οι φορείς σε χώρες όπως το Ηνωμένο Βασίλειο έχουν σχηματίσει μια ομάδα αυτοβοήθειας για να προτάξουν κοινό μέτωπο στους προμηθευτές εξοπλισμού και να εξασφαλίσουν την έγκαιρη παροχή λογισμικού και υλικού συμβατού με τη χιλιετία. Οι φορείς δικτύων συνεργάζονται ώστε να εξασφαλίσουν ότι οι κατασκευαστές εξοπλισμού πραγματοποιούν δοκιμές του νέου εξοπλισμού δικτύων. Η αξιολόγηση από επιτροπή ομολόγων αποδεικνύεται επίσης πολύ αποτελεσματική για την επίλυση οποιωνδήποτε λεπτομερών τεχνικών προβλημάτων με το λογισμικό και το υλικό των εταιρειών.

Ορισμένες χώρες διαθέτουν μια ενοποιημένη προσέγγιση για τις επικοινωνίες

Ορισμένες χώρες, συμπεριλαμβανομένων της Ολλανδίας και της Σουηδίας, αναφέρουν ότι έχουν εγκρίνει μια συνολική προσέγγιση για τις επικοινωνίες, η οποία ενοποιεί τις σχετικές υπηρεσίες όπως συστήματα αλληλογραφίας και εκπομπών. Ορισμένοι παροχείς τηλεπικοινωνιών διαθέτουν πακέτα πληροφοριών τόσο σε χρήστες επιχειρήσεις όσο και σε χρήστες ιδιώτες τηλεπικοινωνιακού εξοπλισμού. Αυξάνουν την ενημέρωση των πελατών σχετικά με τις πιθανές συνέπειες του εξοπλισμού στους χώρους των πελατών και τη λήψη μέτρων για την αντιμετώπιση αυτών με τους προμηθευτές τερματικού εξοπλισμού.

Αναγνωρίζεται ότι οι επιχειρήσεις εκτός της ΕΕ ίσως να μην είναι εξίσου καλά προετοιμασμένες. Οι οργανισμοί της ΕΕ συνδέονται διμερώς με άλλες δημόσιες διοικήσεις, χρησιμοποιώντας από κοινού βέλτιστη πρακτική και ενθαρρύνοντας τους υπερπόντιους φορείς να κάνουν ό,τι είναι απαραίτητο για να εξασφαλίσουν την ετοιμότητα των δικτύων τους.

6 ΠΥΡΗΝΙΚΗ ΑΣΦΑΛΕΙΑ

6.1 Επισκόπηση

Υπάρχει μια πιθανή επίπτωση του Έτους 2000 όσον αφορά την πυρηνική ασφάλεια

Υπάρχει μια σειρά πιθανών προβλημάτων στις πυρηνικές μονάδες ηλεκτροπαραγωγής (NPP) όσον αφορά την ασφάλεια, τα οποία μπορούν να συσχετιστούν με το πρόβλημα του Έτους 2000. Το πρώτο από αυτά είναι τα ζητήματα άμεσης ασφάλειας τα οποία αφορούν το λογισμικό, το υλικό και τα ενσωματωμένα τσιπ που χρησιμοποιούνται στα συστήματα που σχετίζονται με την ασφάλεια. Η σχέση μεταξύ των σταθμών παραγωγής ενέργειας και του ηλεκτρικού δικτύου ή άλλων μονάδων παραγωγής μπορεί επίσης να προκαλέσει προβλήματα. Σε περίπτωση που ανακύψουν προβλήματα δικτύου, είναι σημαντικό να λειτουργήσουν εφεδρικοί μηχανισμοί, όπως συσσωρευτές και πετρέλαιο, ώστε να εξασφαλιστεί η παροχή ηλεκτρικού ρεύματος για επείγουσες ανάγκες στα συστήματα ψύξης. Τέλος εκφράζονται επίσης ανησυχίες ότι τυχόν πολλαπλές βλάβες, αν και μπορεί να μην είναι πραγματικά επισφαλείς αφεαυτές, ενδέχεται να υπερφορτώσουν υπερβολικά τους φορείς των NPP.

6.2 Διεθνείς δραστηριότητες σχετικά με την πυρηνική ασφάλεια

Η WANO, Παγκόσμια ένωση πυρηνικών φορέων εκμετάλλευσης, έχει αναλάβει πρωτοβουλίες από το 1998 και μετά για την αύξηση της ενημέρωσης και την κοινή χρήση των πληροφοριών μεταξύ των μελών της. Ο Διεθνής οργανισμός ατομικής ενέργειας (ΙΑΕΑ/ΔΟΑΕ) έχει δρομολογήσει ειδικό έργο για την αντιμετώπιση του προβλήματος του Έτους 2000 για τις NPP (ειδικότερα στις χώρες της Κεντρικής και Ανατολικής Ευρώπης, στα Νέα ανεξάρτητα κράτη και στην Κίνα). Προγραμματίζει να οργανώσει μια διεξοδική αξιολόγηση μεταξύ Μαρτίου και Ιουνίου (βάσει κατευθυντήριων εγγράφων) την οποία θα ακολουθήσει φάση προγραμματισμού αντιμετώπισης εκτάκτων καταστάσεων. Αυτή η φάση αξιολόγησης θα υλοποιηθεί από μικρές ομάδες δυτικών εμπειρογνωμόνων, σε συνεργασία με τους τοπικούς φορείς. Βραχυπρόθεσμα, θα πρέπει να γίνει η συγκρότηση, διαχείριση και χρηματοδότηση αυτών των δυτικών ομάδων. Οι ομάδες αποτίμησης θα αναφέρουν το Μάιο ή τον Ιούνιο, παρέχοντας σαφέστερη εικόνα των μελλοντικών αναγκών.

6.3 Πυρηνική ασφάλεια στην ΕΕ

Αυστηρά προγράμματα υλοποιούνται σε ολόκληρη την ΕΕ...

Όλα τα κράτη μέλη όπου λειτουργούν NPP έχουν ένα πρόγραμμα για την αντιμετώπιση του ζητήματος. Αν και κάθε πρόγραμμα διαφέρει στις λεπτομέρειές του, το καθένα απαιτεί από τον αδειοδοτημένο φορέα να εντοπίσει τα συστήματα που ενδέχεται να επηρεαστούν, να τα κατατάξει κατά σπουδαιότητα ασφαλείας, να δοκιμάσει το καθένα με τη σειρά του και να τροποποιήσει ή να αντικαταστήσει οποιοδήποτε παρουσιάσει βλάβη. Οι κανονιστικές αρχές αναθεωρούν το περιεχόμενο αυτών των προγραμμάτων και παρακολουθούν την εκτέλεσή τους. Σε ορισμένα κράτη μέλη, η προσοχή μεταφέρεται σήμερα στον προγραμματισμό περιστολής των κινδύνων, όπως την απαίτηση αυξημένου αριθμού προσωπικού λειτουργίας και την αποφυγή των δραστηριοτήτων συντήρησης κατά τις κρίσιμες ημερομηνίες.

Η Επιτροπή βρίσκεται σε τακτική επικοινωνία με τις αρμόδιες βιομηχανικές ομάδες (FORATOM, WANO, EURELECTRIC, UNIPEDE) για πληροφορίες σχετικά με τις δραστηριότητές τους. Η Επιτροπή έχει εγείρει το ζήτημα του Έτους 2000 προς συζήτηση με τους κανονιστικούς φορείς των κρατών μελών στις αρμόδιες ομάδες εργασίας, προωθώντας την εξάπλωση της βέλτιστης κανονιστικής πρακτικής. Δεν υφίσταται αντιληπτή ανάγκη αύξησης των δραστηριοτήτων της Επιτροπής όσον αφορά τη συμβατότητα με το Έτος 2000 των NPP στα κράτη μέλη, επειδή αυτά αντιμετωπίζουν ήδη επαρκώς το ζήτημα.

...τα οποία παρακολουθούνται στενά από τους κανονιστικούς φορείς

Όλες οι χώρες που διαθέτουν NPP αναφέρουν ότι αυτές οι εγκαταστάσεις παρακολουθούνται στενά από την αρμόδια κανονιστική αρχή και κανονικά απαιτείται από αυτές να λειτουργούν στο πλαίσιο αυστηρών κανόνων και με επαρκή προγράμματα αντιμετώπισης έκτακτης ανάγκης, τα οποία ελέγχονται και επικυρώνονται σε τακτική βάση. Τα χαρακτηριστικά σχεδιασμού αυτών των εγκαταστάσεων απαιτούν ασφαλή λειτουργία για περιπτώσεις έκτακτης ανάγκης. Γενικά, οι μηχανισμοί ασφαλείας σε αυτά τα εργοστάσια είναι ανεξάρτητοι από τα συστήματα που βασίζονται σε ηλεκτρονικούς υπολογιστές, συνεπώς είναι αρκετά απίθανο να παρουσιαστούν προβλήματα λόγω του Έτους 2000.

6.4 Πυρηνική ασφάλεια στις χώρες της Κεντρικής και Ανατολικής Ευρώπης (ΧΚΑΕ) και στα Νέα ανεξάρτητα κράτη (ΝΑΚ)

Πιθανές πηγές ανησυχίας στις χώρες της Κεντρικής και Ανατολικής Ευρώπης και στα Νέα ανεξάρτητα κράτη

Παρά τη σχετικά περιορισμένη χρήση της ψηφιακής λογικής στα συστήματα που σχετίζονται με την ασφάλεια στις NPP της ανατολικής Ευρώπης, είναι γνωστό ότι υπάρχουν προβλήματα με το Έτος 2000 σε ορισμένα συστήματα. Πρέπει να δοθεί ιδιαίτερη προσοχή στον πρόσφατα εγκατεστημένο εξοπλισμό, τμήμα του οποίου ενδεχομένως έχει παρασχεθεί με την υποστήριξη των προγραμμάτων PHARE και TACIS. Δεδομένων των ανησυχιών ότι οι προετοιμασίες στον τομέα της ηλεκτρικής ενέργειας σε αυτές τις χώρες τείνουν να σημειώνουν μικρότερη πρόοδο σε σχέση με τις προετοιμασίες της ΕΕ, η πιθανότητα να παρουσιαστούν προβλήματα δικτύου ίσως είναι μεγαλύτερη, αυξάνοντας επίσης την πιθανότητα υπερφόρτωσης των φορέων.

Αναφέρεται ότι όλες αυτές οι χώρες λαμβάνουν μέτρα, ωστόσο φαίνεται ότι το επίπεδο ενημέρωσης και δράσης δεν είναι ομοιογενές. Η WANO θεωρεί ότι σήμερα είναι δύσκολο να κρίνει κανείς το βαθμό στον οποίο έχει αναληφθεί επαρκής δράση στις χώρες ΧΚΑΕ/ΝΑΚ, με εξαίρεση τη Δημοκρατία της Τσεχίας, τη Σλοβακία και την Ουγγαρία. H WANO ενθαρρύνει τα πιο έμπειρα από τα δυτικά της μέλη ώστε να βοηθήσουν τους εμπειρογνώμονες στις ανατολικές NPP.

Ο ρόλος της Επιτροπής - ενθάρρυνση της ανταλλαγής πληροφοριών μεταξύ πυρηνικών κανονιστικών φορέων,...

Η ομάδα CONCERT της Επιτροπής, (αποτελούμενη από τους κύριους πυρηνικούς κανονιστικούς φορείς 25 χωρών της ΕΕ, της Κεντρικής και Ανατολικής Ευρώπης και των Νέων ανεξαρτήτων κρατών) συζήτησε το θέμα τον Ιούνιο του 1998 προκειμένου να βελτιώσει την ευαισθητοποίηση. Η επιτυχία αυτής της πολιτικής αποδείχθηκε τον Ιανουάριο του 1999, όταν όλες οι πυρηνικές κανονιστικές αρχές των χωρών της Κεντρικής και Ανατολικής Ευρώπης και των Νέων ανεξαρτήτων κρατών υπέβαλαν σχέδια δράσης, πολλά από τα οποία εκπονήθηκαν μετά από τη συνεδρίαση του 1998. Το περιεχόμενο αυτών των σχεδίων και ο βαθμός προόδου τους ποικίλλει. Ορισμένες χώρες αναφέρουν ότι είναι το ίδιο έτοιμες όσο και οι ομόλογές τους στην ΕΕ, ενώ άλλες έχουν σημειώσει πολύ λιγότερη πρόοδο. Κατά τη συνεδρίαση του Ιανουαρίου 1999, οι κανονιστικoί φορείς ενθάρρυναν την Επιτροπή να εξετάσει το ενδεχόμενο περαιτέρω δράσης. Υποδέχθηκαν θετικά μια προσφορά βοήθειας προς τους κανονιστικούς φορείς (οι αιτήσεις προήλθαν από τη Βουλγαρία και τη Σλοβακία) και παρότρυναν την Επιτροπή να υποστηρίξει το πρόγραμμα της ΔΟΑΕ που χειρίζεται τις NPP.

Η γραμματεία της Ομάδας συντονισμού της βοήθειας για την πυρηνική ασφάλεια της G-24 (NUSAC), που έχει αναληφθεί από την Επιτροπή, έθεσε το θέμα του Έτους 2000 κατά τη συνεδρίασή της που έλαβε χώρα το Μάρτιο του 1999. Η συνεδρίαση συγκέντρωσε τις ΧΚΑΕ και τα ΝΑΚ και τους παροχείς βοήθειας για την πυρηνική ασφάλεια. Η συνεδρίαση εξέτασε το ρόλο των χωρών παροχέων όσον αφορά την εκτίμηση της συμβατότητας με το Έτος 2000 του εξοπλισμού που παρείχαν.

Το Διεθνές κέντρο επιστήμης και τεχνολογίας (ISTC) στη Μόσχα ιδρύει ειδικό ταμείο (με δεσμευμένα σήμερα 1,35 εκ. δολάρια Η.Π.Α.) για την υποστήριξη των ιδρυμάτων της Ρωσίας και των ΝΑΚ με σκοπό την επίλυση των ζητημάτων που σχετίζονται με το πρόβλημα του Έτους 2000, συμπεριλαμβανομένων των ατόμων και των ομάδων από τα πρώην ερευνητικά ιδρύματα οπλισμού. Τα κονδύλια του ISTC θα υποστηρίξουν το συντονισμό του καθορισμού των κατάλληλων μεθοδολογιών, θα βοηθήσουν την Minatom και άλλα ιδρύματα στη διεξαγωγή έργων που οδηγούν στην υλοποίηση πρακτικών λύσεων για το Έτος 2000 και θα βοηθήσουν στην παροχή συγκεκριμένης διεθνούς εμπειρογνωμοσύνης.

...με την υποστήριξη προγραμμάτων...

Με δεδομένα τα στενά χρονικά περιθώρια και την απουσία οποιασδήποτε αποστολής λήψης πρωτοβουλίας από την Ευρωπαϊκή Ένωση, η Επιτροπή θα πρέπει να εστιάσει την κύρια προσπάθειά της στην υποστήριξη των εργασιών του ΔΟΑΕ, οι οποίες βασίζονται σε μια σαφώς καθορισμένη μεθοδολογία και στην υποστήριξη της πρωτοβουλίας του ISTC με την ενίσχυση της τρέχουσας συμβολής στον προϋπολογισμό του ISTC που έχει προβλεφθεί για το Έτος 2000, ενώ το ISTC θα παράσχει πρακτική άμεση υποστήριξη μέσω συγκεκριμένων έργων στα ΝΑΚ. Η Επιτροπή θα κάνει την καλύτερη δυνατή χρήση του προγράμματος επιτόπιας βοήθειας TACIS με τους πυρηνικούς φορείς της ΕΕ το οποίο θα ενοποιηθεί πλήρως με το σχέδιο του ΔΟΑΕ. Διεξάγονται συζητήσεις με τον ΔΟΑΕ για την περαιτέρω αποτίμηση των πρακτικών πτυχών της Κοινοτικής υποστήριξης. Εκτός από την υποστήριξη των ομάδων εκτίμησης του ΔΟΑΕ, η Επιτροπή θα διερευνήσει το ενδεχόμενο εφαρμογής πόρων για την αντιμετώπιση των αναγκών που έχουν αναγνωριστεί από αυτές τις ομάδες.

...και παροχή άμεσης επιτόπιας βοήθειας

Η Επιτροπή ζήτησε επίσης να τεθεί το ζήτημα στο πλαίσιο των έργων κανονιστικής υποστήριξης PHARE και TACIS. Σε αυτά τα έργα, οι κανονιστικοί φορείς της ΕΕ βρίσκονται σε μόνιμη επαφή με τους ομολόγους τους από τις ΧΚΑΕ και τα ΝΑΚ σε επίπεδο εργασίας και συνεπώς βρίσκονται στη σωστή θέση για την αύξηση της ενημέρωσής τους.

Στο πλαίσιο του προγράμματος επί τόπου βοήθειας TACIS της ΕΕ, το ζήτημα έχει ήδη αναληφθεί από έναν ανάδοχο (στην NPP του Λένινγκραντ). Με αίτημα της Επιτροπής, το ζήτημα αντιμετωπίστηκε επίσης κατά την τελευταία συνεδρίαση επί τόπου υποστήριξης που οργανώθηκε από την WANO το Νοέμβριο του 1998. Το Δεκέμβριο του 1998, η Επιτροπή ζήτησε από τους αναδόχους επιτόπιας βοήθειας του TACIS να εξασφαλίσουν τη συμβατότητα με το Έτος 2000 του εξοπλισμού που παρήχθη σύμφωνα με τα προγράμματα της ΕΕ. Στις αρχές του 1999, η Επιτροπή ξεκίνησε μια νέα έρευνα με όλες τις επιχειρήσεις κοινής ωφελείας της ΕΕ που εμπλέκονται στο πρόγραμμα επιτόπιας βοήθειας ώστε να βελτιώσει την ενημέρωση. Οι περισσότερες πρόσφατες συμβάσεις επί τόπου βοήθειας περιλαμβάνουν μια διάταξη για την αντιμετώπιση του ζητήματος στις συγκεκριμένες τοποθεσίες.

Οι χώρες της ΕΕ πραγματοποιούν επίσης διμερείς δραστηριότητες

Το Υπουργείο Εμπορίου και Βιομηχανίας του Ηνωμένου Βασιλείου χρηματοδότησε μια μελέτη [4], τα αποτελέσματα της οποίας κυκλοφόρησαν στις επιχειρήσεις κοινής ωφελείας που συμμετέχουν στο επιτόπιο πρόγραμμα υποστήριξης TACIS. Η Φινλανδία παρείχε βοήθεια στην NPP του Λένινγκραντ κοντά στην Αγία Πετρούπολη και στην NPP που βρίσκεται στη χερσόνησο Kola. Τα κράτη μέλη έχουν ζητήσει περαιτέρω εκθέσεις σχετικά με διμερείς δράσεις.

[4] Το πρόβλημα της χιλιετίας. Βελτίωση της επαγρύπνησης των πυρηνικών μονάδων ηλεκτροπαραγωγής (NPP) και των κανονιστικών αρχών στις χώρες της Κεντρικής και Ανατολικής Ευρώπης, Σεπτέμβριος 1998

Για όλες τις δραστηριότητες, η ημερομηνία στόχος για την ολοκλήρωση είναι ο Οκτώβριος του 1999, επειδή οι τροποποιήσεις της τελευταίας στιγμής στις NPP ή στις διαδικασίες ενέχουν τον κίνδυνο εισαγωγής περισσότερων προβλημάτων από όσα επιλύουν.

7 ΟΙΚΟΝΟΜΙΑ

7.1 Επισκόπηση

Ο χρηματοοικονομικός τομέας θεωρείται ότι έχει σημειώσει τη μεγαλύτερη πρόοδο

Στην ΕΕ όπως και αλλού, ο χρηματοοικονομικός τομέας θεωρείται γενικά ακόμη ως ο τομέας με τη μεγαλύτερη πρόοδο. Ορισμένες χώρες της ΕΕ παρατήρησαν ότι οι χρηματοοικονομικοί τους οργανισμοί έτειναν να καθυστερούν τις διαδικασίες προσαρμογής στο Έτος 2000, λόγω της μετάβασης στο ευρώ. Ωστόσο, αυτό είχε γενικά θετικά αποτελέσματα. Όλα τα ιδρύματα των τεσσάρων τομέων χρηματοοικονομικών υπηρεσιών (τραπεζικού, ασφαλιστικού, χρεογράφων, συστημάτων πληρωμών) έχουν υποστεί μια διαδικασία παράλληλων έργων προσαρμογής στο ευρώ και στο Έτος 2000. Σε ορισμένες περιπτώσεις, τα νέα συστήματα πληρωμών χονδρικής έχουν αναπτυχθεί ειδικά στο πλαίσιο της εισαγωγής του ευρώ, λαμβάνοντας υπόψη την ανάγκη συμβατότητας με το Έτος 2000.

Οι χρηματοοικονομικές υπηρεσίες της ΕΕ έχουν ωφεληθεί από την εισαγωγή του ευρώ

Η μετάβαση στο ευρώ παρουσίασε ένα ακόμη πλεονέκτημα, το ότι πολλές από τις στρατηγικές αντιμετώπισης εκτάκτων καταστάσεων για το Έτος 2000 βασίζονται στα μέτρα αντιμετώπισης εκτάκτων καταστάσεων που έχουν εγκριθεί για τη μετάβαση στο ευρώ. Ειδικότερα, οι προετοιμασίες για το σαββατοκύριακο της μετάβασης στο ευρώ (εσωτερικές επιχειρησιακές ομάδες και γραφείο υποστήριξης, οι κατάλογοι αμοιβαίας επαφής με τρίτα εξωτερικά μέρη, η δημιουργία αντιγράφων ασφαλείας για βάσεις δεδομένων και εφαρμογές, η οικοδόμηση πρόσθετης ικανότητας επεξεργασίας και χώρου στους δίσκους, η αναστολή ή η απλοποίηση ορισμένων λειτουργιών), όλα τα παραπάνω συμβάλλουν στον προγραμματισμό αντιμετώπισης εκτάκτων καταστάσεων για τη μετάβαση του χρηματοοικονομικού τομέα στο Έτος 2000. Η επιτυχής εμπειρία των χρηματοοικονομικών ιδρυμάτων της ΕΕ όσον αφορά την αντιμετώπιση της παρεμφερούς πρόκλησης της μετάβασης στο ευρώ έχει δημιουργήσει εμπιστοσύνη στην ικανότητα των εταιρειών να υλοποιούν επιτυχώς αλλαγές αυτού του είδους.

Ο τομέας διέρχεται τη φάση δοκιμών και προγραμματισμού αντιμετώπισης εκτάκτων καταστάσεων

Μια θετική ευρέως διαδεδομένη τάση στους τέσσερις τομείς των χρηματοοικονομικών υπηρεσιών είναι ότι σήμερα οι επιχειρήσεις βρίσκονται γενικά στη διαδικασία ολοκλήρωσης των τελικών φάσεων των έργων τους για το Έτος 2000 και ειδικότερα τις δοκιμές και τον προγραμματισμό αντιμετώπισης εκτάκτων καταστάσεων. Λιγότερο θετικό είναι ένα άλλο κοινό φαινόμενο σε αυτούς τους τομείς, ήτοι μια τάση υποτίμησης των κινδύνων που δεν σχετίζονται άμεσα με τις βλάβες στα συστήματα πληροφορικής (πιστωτικοί κίνδυνοι, πιθανές εντάσεις ρευστότητας και αντιδικίες). Αν και αυτά τα ζητήματα έχουν αναγνωριστεί ως πιθανές πηγές προβλημάτων, οι επιχειρήσεις μπορεί να μην έχουν στη διάθεσή τους πόρους, το χρόνο ή απλά την ικανότητα να λάβουν τα κατάλληλα μέτρα ώστε να προστατευτούν από κινδύνους αυτού του είδους.

Ο ασφαλιστικός τομέας εξετάζει τους κινδύνους που αφορούν τους ασφαλισμένους

Ο ασφαλιστικός τομέας λαμβάνει συστηματικά υπόψη τους κινδύνους των πελατών του που σχετίζονται με το Έτος 2000, λόγω της θεμελιώδους φύσης των δραστηριοτήτων του. Όσον αφορά την απόφαση σχετικά με τον τρόπο εκτίμησης και χειρισμού αυτών των κινδύνων, είναι εμφανείς δύο προσεγγίσεις στις χώρες της ΕΕ. Χώρες όπως το Ηνωμένο Βασίλειο αποφάσισαν να μην καλύψουν τους κινδύνους που σχετίζονται με το Έτος 2000. Άλλες, όπως η Γαλλία και το Βέλγιο, αποφάσισαν να τους καλύψουν εφόσον οι πελάτες τους έχουν υποστεί σοβαρή ζημία, συμπεριλαμβανομένων των υλικών ή/και φυσικών ζημιών, παρά την πραγματοποίηση όλων των κατάλληλων δυνατών δράσεων με στόχο τη συμβατότητα με το Έτος 2000.

Θα μπορούσε να βελτιωθεί η πληροφόρηση του κοινού

Η παροχή πληροφοριών προς το κοινό από τον χρηματοοικονομικό τομέα έχει ακόμη περιθώρια βελτίωσης. Πολλές εταιρείες χρειάζεται ακόμη να εγκρίνουν προνοητικές στρατηγικές για την κοινοποίηση της κατάστασης όσον αφορά το Έτος 2000 στο κοινό. Αυτή η έλλειψη προσοχής θα μπορούσε να βλάψει την ανταγωνιστική θέση ολόκληρου του χρηματοοικονομικού συστήματος, παρά την ουσιαστική πρόοδο που έχει επιτευχθεί.

7.2 Διεθνείς δραστηριότητες στον χρηματοοικονομικό τομέα

Διεθνείς δραστηριότητες συντονισμού

Οι κυριότεροι διεθνείς οργανισμοί που εμπλέκονται στο χρηματοοικονομικό τομέα είναι ο Global 2000 Group, ένας ανεπίσημος όμιλος τραπεζών, χρηματιστηριακός οίκος και ασφαλιστική εταιρεία που διευκολύνει τις προσπάθειες της συνολικής χρηματοοικονομικής κοινότητας για τη βελτίωση της ετοιμότητας των χρηματοοικονομικών αγορών ώστε να αντεπεξέλθουν στις προκλήσεις που δημιουργούνται από τη μετάβαση στο Έτος 2000, καθώς και το κοινό συμβούλιο για το Έτος 2000, ένας όμιλος διεθνών ενώσεων χρηματοοικονομικών κανονιστικών και εποπτικών φορέων.

Διεθνείς δοκιμές

Σχεδιάζεται συνολικός έλεγχος των συστημάτων πληρωμών και αποκατάστασης. Οι εθνικές κεντρικές τράπεζες της ΕΕ εμπλέκονται πλήρως σε αυτές τις διεθνείς δοκιμές. Ο αντίκτυπος της μετάβασης στο έτος 2000 στον τομέα των ασφαλίσεων και τα απαραίτητα μέτρα για την αντιμετώπιση βρίσκονται υπό συζήτηση [5]. Το πρόβλημα του Έτους 2000 αναλύεται επίσης τόσο από την ασφαλιστική επιτροπή του ΟΟΣΑ όσο και από τη Διεθνή ένωση εποπτών ασφαλίσεων (IAIS).

[5] 111η Διάσκεψη των εποπτών ασφαλίσεων της ΕΕ, Άμστερνταμ, Οκτώβριος 1998

Η IAIS, η Διεθνής ένωση εποπτών ασφαλίσεων, απέστειλε ένα ερωτηματολόγιο σε όλα τα μέλη της το Δεκέμβριο του 1998. Απάντησαν 43 χώρες, συμπεριλαμβανομένων 12 χωρών της ΕΕ. Σύνοψη των αποτελεσμάτων είναι διαθέσιμη από το Μάρτιο του 1999. Οι κίνδυνοι που αναφέρθηκαν συχνότερα από τους επόπτες ασφαλίσεων ήταν πιθανές βλάβες των εσωτερικών συστημάτων της Τεχνολογίας Πληροφοριών που οδηγούν σε αποδιοργάνωση των επιχειρησιακών δραστηριοτήτων και στην αποσύνθεση των αρχείων, την εξάρτησή τους από τους προμηθευτές και μια αύξηση των αξιώσεων, ιδιαίτερα στην ασφάλιση ευθύνης. Τα δύο τρίτα των αποκριθέντων ανέφεραν ότι οι ασφαλιστικές εταιρίες στη χώρα τους αναμένουν μια αύξηση των οφειλών τους στις ασφάλειες που δεν είναι ασφάλειες ζωής. Μόνο επτά αποκριθέντες αναμένουν να συμβεί αυτό και στον τομέα των ασφαλειών ζωής. Περισσότερο ανησυχητικό παρουσιάζεται το γεγονός ότι μόνο 11 αποκριθέντες αναφέρουν ότι έχουν παράσχει συμβουλές στις επιχειρήσεις που εμπίπτουν στην αρμοδιότητά τους σχετικά με τις τεχνικές πτυχές και τις συνέπειες των πρόσθετων αξιώσεων. Η IAIS εκπόνησε ένα έγγραφο σχετικά με τον προγραμματισμό αντιμετώπισης εκτάκτων καταστάσεων στον ασφαλιστικό τομέα, το οποίο θα διανεμηθεί ευρέως στις ασφαλιστικές εταιρείες και στους εθνικούς φορείς επιθεώρησης.

7.3 Χρηματοοικονομικός τομέας της ΕΕ

Στενή παρακολούθηση των τραπεζών

Διάφοροι φορείς δραστηριοποιούνται στην εποπτεία των τραπεζικών ιδρυμάτων, συμπεριλαμβανομένης της Ευρωπαϊκής Κεντρικής Τράπεζας (ΕΚΤ), των εθνικών κεντρικών τραπεζών, των αρχών εποπτείας, των εθνικών δημόσιων διοικήσεων και των κανονιστικών φορέων, καθώς και των επαγγελματικών οργανισμών, τόσο σε εθνικό όσο και σε Ευρωπαϊκό επίπεδο. Η Συμβουλευτική επιτροπή επί τραπεζικών θεμάτων, όπου συνεδριάζουν τακτικά οι εθνικοί επόπτες, οι εθνικές κεντρικές τράπεζες και τα Υπουργεία Οικονομικών, αποτελεί ακόμη ένα φόρουμ για την ανταλλαγή πληροφοριών σχετικά με τις εθνικές δραστηριότητες παρακολούθησης του τραπεζικού τομέα. Αυτή η παρακολούθηση περιλαμβάνει τόσο την επανάληψη της συλλογής των πληροφοριών και τους ελέγχους για συγκεκριμένους σκοπούς, καθώς και το συντονισμό των πολυμερών δοκιμών. Οι επόπτες και οι λοιπές εθνικές αρχές χρησιμοποιούν ένα ευρύ φάσμα πηγών πληροφοριών από αυτή την άποψη - τις ίδιες τις επιχειρήσεις, τους επαγγελματίες που έχουν δεσμευτεί για να αντιμετωπίσουν το πρόβλημα (όπως τους οικονομικούς ελεγκτές) και τους εμπορικούς αντιπάλους. Επιπλέον, οι κανονιστικοί φορείς σε αυτό τον τομέα επιδιώκουν να έχουν εκτενείς γνώσεις της εμπειρογνωμοσύνης του συστήματος, των στοιχείων ελέγχου και του προσωπικού των υπό εποπτεία επιχειρήσεων.

Προβλέπονται εξωτερικές δοκιμές κατά το 2ο και το 3ο τρίμηνο του 1999

Γενικά οι τράπεζες και τα χρηματοοικονομικά ιδρύματα της ΕΕ τα οποία υπόκεινται σε εποπτεία έχουν ολοκληρώσει τις εσωτερικές προσαρμογές τους και πολλά εμπλέκονται σε εσωτερικές δοκιμές. Σχεδόν κάθε χώρα της ΕΕ ανέφερε ότι θα λάμβαναν χώρα εθνικές εξωτερικές δοκιμές κατά το δεύτερο και το τρίτο τρίμηνο του 1999. Όσον αφορά τα συστήματα πληρωμών, η ΕΚΤ ζητάει από κάθε εθνική κεντρική τράπεζα να παρακολουθεί στενά την πρόοδο των συστημάτων RTGS στο πλαίσιο της μετάβασης TARGET στο Έτος 2000, υλοποιώντας υποχρεωτικές προθεσμίες για δράσεις - εσωτερικές δοκιμές Τεχνολογίας Πληροφοριών προς ολοκλήρωση έως τα τέλη Απριλίου, πολυμερείς δοκιμές προς ολοκλήρωση έως τα τέλη Ιουλίου, τελικά συστήματα πιστοποίησης προς υλοποίηση έως τα τέλη Σεπτεμβρίου και δοκιμές αντιμετώπισης εκτάκτων καταστάσεων (δεν έχει ακόμη οριστεί προθεσμία). Οι δοκιμές τείνουν να είναι πολύπλοκες και περιλαμβάνουν σειρά ενοποιημένων δοκιμών για εθνικές διαδικασίες εκκαθάρισης και διακανονισμού με την εμπλοκή όλων των συμμετεχόντων στα συστήματα πληρωμών. Τα συστήματα λιανικής πώλησης, συμπεριλαμβανομένων των ATM, των μεταφορών πιστώσεων και των TPOS (πληρωμή μέσω τερματικού στο σημείο πώλησης), υπόκεινται επίσης σε λεπτομερέστατες δοκιμές.

Αναλαμβάνεται δράση εναντίον όσων αργοπορούν

Ορισμένες χώρες παρατήρησαν ότι οι καθυστερήσεις που παρουσιάστηκαν στα προγράμματα έργων του Έτους 2000 στον τραπεζικό τομέα, οι οποίες πρωταρχικά αποδίδονται στους προμηθευτές που έχουν καθυστερήσει την παράδοση των προϊόντων που είναι συμβατά με το έτος 2000. Τα ιδρύματα που φαίνεται να καθυστερούν σε σχέση με το πρόγραμμα αντιμετωπίζονται με πολλούς τρόπους. Στην Ιταλία, εκδίδονται επίσημες επιστολές και πραγματοποιούνται επί τόπου επιθεωρήσεις. Όλες οι υπό εποπτεία εταιρείες πρέπει να υποβάλουν δήλωση αυτο-αξιολόγησης της κατάστασής τους, υπογεγραμμένη από την διοίκηση ή/και το διοικητικό συμβούλιο, στην οποία θα αναφέρεται η ετοιμότητα του ιδρύματος. Η Nederlandsche Bank θα ζητήσει από τις τράπεζες που ακόμη αντιμετωπίζουν προβλήματα και από εκείνες που παρουσιάζουν καθυστέρηση να αναφέρουν σχετικά με την περαιτέρω πρόοδο σε μηνιαία βάση. Οι κανονιστικοί φορείς αρχές έχουν καταστήσει σαφές ότι οι εταιρείες που δεν έχουν υλοποιήσει τα κατάλληλα μέτρα θα αντιμετωπίσουν κανονιστική παρέμβαση.

Απαιτείται από τις ασφαλιστικές εταιρίες να κοινοποιήσουν την κατάσταση ετοιμότητάς τους

Όσον αφορά του χρηματιστηριακούς οίκους και τα χρηματιστήρια, οι κανονιστικοί φορείς της ΕΕ εποπτεύουν τις υπό κανονιστικό έλεγχο αγορές και εταιρείες διαχείρισης αγορών, συμπεριλαμβανομένης της συμπεριφοράς των διαμεσολαβητών και εξασφαλίζουν τη σωστή κοινοποίηση από τους εκδότες. Σε πολλές χώρες, όπως τη Φινλανδία και την Ιταλία, οι επόπτες και οι κανονιστικοί φορείς απαιτούν την παροχή λεπτομερών πληροφοριών, σχετικά με την ετοιμότητα για το Έτος 2000, στις οικονομικές εκθέσεις ή/και ορισμένες εκθέσεις. Πραγματοποιούνται εθνικές ρυθμίσεις για την πραγματοποίηση των κατάλληλων δοκιμών στις ημερομηνίες διακανονισμού. Οι ιταλικές επιχειρήσεις αναφέρουν ότι, ως τμήμα το προγραμματισμού αντιμετώπισης εκτάκτων καταστάσεων, έχει ήδη καθιερωθεί ένας εφεδρικός σύνδεσμος από τους διαμεσολαβητές για τις εντολές και την προκαταρκτική εξίσωση, με στόχο να βοηθήσει στην ανάκαμψη από καταστροφές.

Ζητείται από τους ασφαλιστές να αναλύουν τα χαρτοφυλάκια

Σε όλες τις χώρες της ΕΕ, οι ασφαλιστικές εταιρείες έχουν ενημερώσει τους πελάτες τους, τόσο ιδιώτες όσο και επιχειρήσεις, σχετικά με τους κινδύνους του Έτους 2000 και την κάλυψη αυτών των κινδύνων στο πλαίσιο των συμβάσεών τους, καθώς και τη δική τους ευθύνη όσον αφορά τη συμβατότητα με το Έτος 2000. Σε ορισμένες χώρες, οι επιχειρήσεις έχουν εγκρίνει ρήτρες εξαίρεσης που πρόκειται να εισαχθούν στις νέες και τις υπάρχουσες συμβάσεις. Ορισμένοι ασφαλιστές έχουν μάλιστα επικοινωνήσει με τους μεγαλύτερους πελάτες τους μέσω ερωτηματολογίων, τόσο για να προσδιορίσουν την κατάσταση ετοιμότητάς τους αλλά και για να τους ενημερώσουν για τις συνέπειες της μη συμβατότητας. Στην Ιταλία, ζητήθηκε από τις ασφαλιστικές εταιρείες να συμπεριλάβουν στους ετήσιους λογαριασμούς τους για το 1998 μια ανάλυση του ασφαλιστικού χαρτοφυλακίου σε σχέση με το πρόβλημα του Έτους 2000, όπως προκύπτει σε αυτή την περίπτωση από τις ανεπάρκειες που οφείλονται στο Έτος 2000 και αφορούν τους ασφαλισμένους, καθώς και μια ποσοτικοποίηση του σχετικού κόστους. Οι εξωτερικοί οικονομικοί ελεγκτές, που έχουν διοριστεί για να επικυρώσουν τις χρηματοοικονομικές εκθέσεις των ασφαλιστικών εταιρειών, θα αξιολογήσουν πιο συγκεκριμένα τα προγράμματα της κάθε επιχείρησης για τη διαχείριση αυτών των κινδύνων του Έτους 2000.

Ορισμένες χώρες έχουν δημιουργήσει μια πλατφόρμα για την εκτίμηση των αξιώσεων που αφορούν το Έτος 2000

Η ένωση ασφαλιστικών εταιρειών της Γαλλίας, η FFSA, αποφάσισε να δημιουργήσει μια 'τεχνική πλατφόρμα' η οποία θα είναι διαθέσιμη για όλες τις ασφαλιστικές εταιρείες από τα τέλη του 1999. Πρόκειται να καθιερωθεί ένα δίκτυο 150 έως 200 εμπειρογνωμόνων για τα προβλήματα του Έτους 2000, όπου οι γνώσεις θα καλύπτουν πολλές διαφορετικές πτυχές (προσωπικούς υπολογιστές, ενσωματωμένα συστήματα, ηλεκτρονικό εξοπλισμό, χρήση υπολογιστών στη διαδικασία παραγωγής, χρήση υπολογιστών γραφείου κλπ.). Στις περιπτώσεις όπου υποβάλλονται ασφαλιστικές αξιώσεις ως αποτέλεσμα των ζημιών που σχετίζονται με το πρόβλημα του Έτους 2000, θα ορίζεται ένας εμπειρογνώμων ανά περίπτωση επιφορτισμένος με την αξιολόγηση των αιτιών των ατυχημάτων που οφείλονται άμεσα ή έμμεσα στη μετάβαση στο Έτος 2000 και την εκτίμηση των μέτρων προσαρμογής και του προγραμματισμού αντιμετώπισης εκτάκτων καταστάσεων που έχει αναληφθεί από τις εμπλεκόμενες επιχειρήσεις. Η πλατφόρμα θα τεθεί σε λειτουργία κατά τη διάρκεια του έτους 2000 και προορίζεται να διευκολύνει τη γρήγορη, ανεξάρτητη, συνεπή και αδιαμφισβήτητη εμπειρογνωμοσύνη, προκειμένου να αποφευχθούν οι μακροχρόνιες διαδικασίες αξιώσεων. Το Βέλγιο είναι ακόμη μία χώρα όπου ο τομέας αποφάσισε να προετοιμαστεί με την υλοποίηση μιας κοινής τεχνικής πλατφόρμας.

8 ΥΔΑΤΑ

Οι δραστηριότητες στον τομέα των υδάτων λαμβάνουν χώρα σε τοπικό επίπεδο, ...

Αν και οι δραστηριότητες σε αυτό τον τομέα ξεκίνησαν γενικά αργά, οι τομείς της υδροδότησης και της επεξεργασίας αποβλήτων στην ΕΕ έχουν αναγνωρίσει την απειλή που τίθεται από τον ιό της χιλιετηρίδας και σήμερα αναφέρουν ότι σημειώνεται πρόοδος. Στις περισσότερες περιπτώσεις, η παρακολούθηση των δραστηριοτήτων σε αυτό τον τομέα τείνει να λαμβάνει χώρα σε τοπικό επίπεδο. Σε πολλές χώρες, δεν υπάρχουν εθνικοί κανονιστικοί φορείς, αντίθετα υπάρχουν εθνικές ενώσεις εταιρειών υδάτων. Στη Δανία, το Υπουργείο Έρευνας και Τεχνολογίας Πληροφοριών πραγματοποίησε πιλοτικά έργα σε αυτό τον τομέα, σε συνεργασία με την Εθνική ένωση τοπικών αρχών, διανέμοντας τα αποτελέσματα στους δήμους.

...όπου υπάρχουν ήδη αυστηρά καθεστώτα προγραμματισμού αντιμετώπισης εκτάκτων καταστάσεων

Ο τομέας της υδροδότησης κανονικά υλοποιεί αυστηρά καθεστώτα αντιμετώπισης εκτάκτων καταστάσεων τα οποία απαιτούνται από το νόμο. Σήμερα, τα προγράμματα συμβατότητας προετοιμάζουν διευθετήσεις αντιμετώπισης εκτάκτων καταστάσεων για το Έτος 2000 όσον αφορά την παροχή, τη διανομή και την ανάκτηση των υδάτων και αναθεωρούν τα προγράμματα αντιμετώπισης των κυριότερων περιστατικών και τις διευθετήσεις προγραμματισμού ανθρώπινου δυναμικού. Στην Ολλανδία για παράδειγμα υπάρχει μια γενική απαίτηση για 10 ημέρες πλήρoυς δραστηριότητας χωρίς νέες παροχές ενέργειας και χημικών (που βασίζεται σε μεμονωμένες εφεδρικές πηγές ενέργειας) και 20 - 25 ημέρες εφοδιασμού γλυκού ύδατος χωρίς να υπάρχει ανάγκη νέας λήψης ύδατος, με τη χρήση των υπαρχόντων υδάτινων πόρων. Τα προγράμματα αντιμετώπισης εκτάκτων καταστάσεων της εταιρείας υδάτων κανονικά αντιμετωπίζουν τη δυνατότητα αντικατάστασης των αυτοματοποιημένων συστημάτων με τον μη αυτόματο έλεγχο σε περίπτωση προβλημάτων. Αυτά τα προγράμματα ελέγχονται όσον αφορά τις πτυχές που αφορούν τη χιλιετηρίδα.

Τα ζητήματα κλειδιά είναι η εξάρτηση από τους προμηθευτές ενέργειας και Τεχνολογίας Πληροφοριών...

Όσον αφορά τα λύματα, οι περισσότερες χώρες αναφέρουν ότι το θέμα εμπίπτει στις αρμοδιότητες ξεχωριστών φορέων υπουργείων και τοπικών διοικήσεων. Κατά συνέπεια, ο καθένας είναι υπεύθυνος για τα δικά του προγράμματα της χιλιετηρίδας, συμπεριλαμβανομένου του προγραμματισμού αντιμετώπισης εκτάκτων καταστάσεων. Η λειτουργία αυτού του τομέα εξαρτάται από την ενέργεια. Υπάρχει η δυνατότητα παροχής περιορισμένων υπηρεσιών όταν δεν είναι διαθέσιμοι οι κανονικοί πόροι. Ο τομέας σημειώνει πρόοδο, αν και οι εξαρτήσεις από τους προμηθευτές προκαλούν ανησυχίες λόγω της έλλειψης πληροφοριών σχετικά με συγκεκριμένες τεχνολογικές εγκαταστάσεις.

...ενώ ο κυριότερος κίνδυνος είναι η μόλυνση

Ο κυριότερος κίνδυνος που έχει εντοπιστεί στον τομέα είναι η πιθανότητα μόλυνσης του νερού που λαμβάνεται από τα κύρια ποτάμια ως αποτέλεσμα του προβλήματος της χιλιετηρίδας, συμπεριλαμβανομένης της μόλυνσης από τις πυρηνικές πηγές.

Οι πρωτοβουλίες της Επιτροπής συνεχίζονται...

9 ΕΣΩΤΕΡΙΚΕΣ ΔΡΑΣΤΗΡΙΟΤΗΤΕΣ ΤΗΣ ΕΠΙΤΡΟΠΗΣ

Η Επιτροπή συνεχίζει να εξακολουθεί να προωθεί ενεργά τις πρωτοβουλίες που ανήγγειλε στην ανακοίνωση COM1998(102).

...με προτεραιότητα στα εσωτερικά συστήματα...

Δίνεται υψηλή προτεραιότητα στη μετατροπή των δικών της συστημάτων σε συμβατά. Τακτικές συνεδριάσεις στις οποίες συμμετέχουν ο Γενικός Γραμματέας και οι Γενικοί Διευθυντές παρακολουθούν την πρόοδο μέσω της συντονιστικής ομάδας για την οργάνωση και τη διαχείριση.

...και έχει επιτευχθεί ικανοποιητική πρόοδος

Από το 1996 και μετά, ζητήθηκε από όλες τις Γενικές Διευθύνσεις να συμπεριλάβουν στο ετήσιο ενημερωτικό τους πρόγραμμα ένα συγκεκριμένο πρόγραμμα προσαρμογής των πληροφοριακών τους συστημάτων στο Έτος 2000, δίνοντας προτεραιότητα στα προϋπολογιστικά κονδύλια για την εκτέλεση αυτών των προγραμμάτων.

Προγραμματίζονται διατερματικές δοκιμές (από άκρο σε άκρο)...

Ιδιαίτερη προσοχή δίνεται στο θέμα εξασφάλισης της έγκαιρης ολοκλήρωσης των υπό εκτέλεση εργασιών στα συστήματα που είναι κρίσιμα για την αποστολή και όχι ακόμη συμβατά. Η επικύρωση της υποκείμενης υποδομής (υλικό, λογισμικό συστήματος, λογισμικό άλλων κατασκευαστών) έχει προχωρήσει αρκετά και η συμβατότητα πρόκειται να επιτευχθεί έγκαιρα. Το 1999, πρόκειται να διεξαχθούν μια σειρά μεμονωμένων δοκιμών στις Γενικές Διευθύνσεις και μια διατερματική δοκιμή (από άκρο σε άκρο) σε ολόκληρο το εύρος της Επιτροπής. Η δοκιμή από άκρο σε άκρο θα επικυρώσει τη συμβατότητα των ροών πληροφοριών στους τομείς των διοικητικών, χρηματοοικονομικών, στατιστικών πληροφοριών, των πληροφοριών που βασίζονται σε έγγραφα και των πληροφοριών γραφείου. Ανάλογα με τα αποτελέσματα, θα ενισχυθούν και θα ιεραρχηθούν οι διορθωτικές δράσεις.

...και αντιμετωπίζονται οι πτυχές που δεν αφορούν την πληροφορική

Μια διυπηρεσιακή ομάδα, καθοδηγούμενη από το Γενικό Γραμματέα και με εκπροσώπους από όλες τις Γενικές Διευθύνσεις, επιβλέπει τις υπό εξέλιξη δραστηριότητες που αφορούν το Έτος 2000 στο πλαίσιο της Επιτροπής. Τα καθήκοντά της καλύπτουν κυρίως τα θέματα εκτός πληροφορικής, όπως το συντονισμό των προγραμμάτων αντιμετώπισης εκτάκτων καταστάσεων για την εξασφάλιση της συνέχειας των θεμελιωδών υπηρεσιών, το συντονισμό των νομικών ζητημάτων που αφορούν το Έτος 2000, τις γενικές πτυχές της υποδομής (συμπεριλαμβανομένων των κτιρίων, των συστημάτων ασφαλείας, των ανελκυστήρων και όλων των σχετικών προμηθειών) και τις εκστρατείες πληροφόρησης που απευθύνονται στο προσωπικό της Επιτροπής και το κοινό.

Όσον αφορά τα λοιπά όργανα των Ευρωπαϊκών Κοινοτήτων, η διοργανική επιτροπή πληροφορικής (CII) συντονίζει τις δραστηριότητες συμβατότητας με το έτος 2000 ώστε να εξασφαλίσει μια κοινή προσέγγιση του προβλήματος. Η Επιτροπή έχει επίσης οργανώσει ένα συμπόσιο με τα κράτη μέλη και μια κοινή διάσκεψη με την Πορτογαλική κυβέρνηση για να συζητήσει την προσαρμογή των ευρωπαϊκών συστημάτων πληροφορικής στη έτος 2000. Παρόμοιες δράσεις προγραμματίζονται με άλλα κράτη μέλη και για τις ΜΜΕ.

Οι δραστηριότητες της Επιτροπής για τη διευκόλυνση της κοινής χρήσης των πληροφοριών στην ΕΕ...

Όσον αφορά τις δραστηριότητες της Επιτροπής για την προώθηση και τη διευκόλυνση μιας ανταλλαγής πληροφοριών σχετικά με το πρόβλημα του Έτους 2000 μεταξύ χωρών και τομέων στην ΕΕ, η Επιτροπή συνεχίζει να φιλοξενεί τακτικές συνεδριάσεις μεταξύ εθνικών συντονιστών για το Έτος 2000 και εκπροσώπων από τις ενώσεις των τομέων, με αυξημένη συχνότητα κατά τη διάρκεια του 1999. Σε ολόκληρη την Επιτροπή, οι Γενικές Διευθύνσεις που ενδιαφέρονται για τους τομείς υποδομής διαμορφώνουν συνδέσμους με τις κατάλληλες ενώσεις και συλλέγουν πληροφορίες.

...περιέχουν ανταλλαγές μεταξύ αρχών πολιτικής άμυνας

Διάφορες δράσεις λαμβάνουν χώρα στα κράτη μέλη ώστε να εξασφαλιστεί η συνεχής λειτουργία των συστημάτων συναγερμού, συμπεριλαμβανομένου του αμοιβαίου αριθμού 112, και να προετοιμαστούν οι αρχές πολιτικής άμυνας για τις επείγουσες ανάγκες που ίσως προκύψουν σε σχέση με την αλλαγή ημερομηνίας της χιλιετηρίδας. Μια ανταλλαγή εμπειριών σχετικά με την ετοιμότητα των υπηρεσιών επείγουσας ανάγκης έλαβε χώρα κατά τη συνεδρίαση των γενικών διευθυντών πολιτικής άμυνας στη Βιέννη στις 21 Οκτωβρίου 1998, καθώς και κατά τις τακτικές συνεδριάσεις του μόνιμου δικτύου εθνικών ανταποκριτών στο πεδίο της πολιτικής άμυνας (PNNC). Σύμφωνα με την απόφαση της συνεδρίασης των γενικών διευθυντών, η μονάδα πολιτικής άμυνας των υπηρεσιών της Επιτροπής εξασφαλίζει την κυκλοφορία των σχετικών πληροφοριών.

10 ΣΥΜΠΕΡΑΣΜΑΤΑ

Ουσιαστική πρόοδος από το τέλος του 1998...

Είναι σημαντικό να σημειωθεί η ουσιαστική πρόοδος όσον αφορά την αντιμετώπιση του προβλήματος του Έτους 2000 στις κρίσιμες υποδομές η οποία επήλθε από τότε που δημοσιεύτηκε η προηγούμενη έκθεση της Επιτροπής το Δεκέμβριο του 1998. Αυτή η πρόοδος αντανακλάται στην πολύ μεγαλύτερη ποσότητα πληροφοριών σχετικά με την κατάσταση όσον αφορά το Έτος 2000 η οποία είναι σήμερα διαθέσιμη για τη βιομηχανία, τους καταναλωτές και τους πολίτες.

...με εμφάνιση σημαντικών τάσεων

Σήμερα εμφανίζεται μια σειρά σημαντικών τάσεων σε όλους τους τομείς και στο σύνολο της ΕΕ:

· Μεγαλύτερη εμπλοκή των κανονιστικών αρχών και των αρχών εποπτείας στην παρακολούθηση και τον οικονομικό έλεγχο των ζωτικών τομέων υποδομών.

· Συντονιστικές προσπάθειες που πραγματοποιούνται από τις τομεακές, εθνικές και διεθνείς ενώσεις οι οποίες εξετάζουν το πρόβλημα μαζί με τα μέλη τους και καθιερώνουν γενικές στρατηγικές και κατευθυντήριες οδηγίες προγραμματισμού εκτάκτων καταστάσεων.

· Αυξημένη έμφαση στις διμερείς και πολυμερείς δοκιμές, διατερματικές (από άκρο σε άκρο) και εθνικές δοκιμές.

· Ανάπτυξη των εθνικών τομεακών εκστρατειών πληροφόρησης για το Έτος 2000, αποσκοπώντας στη διατήρηση της εμπιστοσύνης του κοινού με εστίαση στην κατάσταση ετοιμότητας των βασικών παροχέων υπηρεσιών.

· Ευρύτερη διαθεσιμότητα των πληροφοριών σχετικά με την πρόοδο, το αποτέλεσμα, τους κινδύνους και τα προγράμματα αντιμετώπισης εκτάκτων καταστάσεων.

· Ανάπτυξη των δράσεων "αντιμετώπισης προβλημάτων" από όσους προπορεύονται και από τις ενώσεις, σχεδιασμένων για να βοηθήσουν όσους σημειώνουν καθυστέρηση στην προσπάθειά τους να καλύψουν τη διαφορά.

· Αναγνώριση του γεγονότος ότι, στους τομείς υποδομών καθώς και στο σύνολο της βιομηχανίας, οι μικρότεροι οργανισμοί συνεχίζουν να σημειώνουν σημαντική καθυστέρηση σε σύγκριση με τις μεγάλες εταιρείες όσον αφορά την αντιμετώπιση του προβλήματος του Έτους 2000.

· Εξάρτηση από τους προμηθευτές συστημάτων Τεχνολογίας Πληροφοριών για την παροχή μιας ακριβούς κοινοποίησης της συμβατότητας των προϊόντων τους και, όπου είναι απαραίτητο, για την π